text:
AARALEN YA ARTIKULO 35
Papablien nen Jehova Iray Mapaabeban Lingkor To
“Anggaman atagtagey si Jehova, iimanoen toy mapaabeba.”—SAL. 138:6.
KANSION 48 Inagew-agew ya Manakar Kaibay Jehova
DIAD SAYAN ARTIKULO *
1. Antoy nalilikna nen Jehova ed saray mapaabeban totoo?
INARO nen Jehova iray mapaabeban totoo. Saramay talagan mapaabeba labat so nayarin nawalaan na maapit ya relasyon ed sikato. Balet “say mapaatagey et kabat to labat diad arawi.” (Sal. 138:6) Labay tayon amin ya napaliket si Jehova tan nalikna so panangaro to, kanian duga labat sirin ya pansagpotan tayoy magmaliw ya mapaabeba.
2. Antoy pantongtongan tayo ed sayan artikulo?
2 Diad sayan artikulo, pantongtongan tayoy ebat ed sarayan taloran tepet: (1) Anto so inkamapaabeba? (2) Akin et nepeg ya pansagpotan tayoy magmaliw ya mapaabeba? (3) Anto ray situasyon ya nayarin nasubok so inkamapaabeba tayo? Naamtaan tayo ed sayan artikulo ya no mapaabeba tayo, napaliket tayoy puso nen Jehova tan nagunggonaan tayo.—Pro. 27:11; Isa. 48:17.
ANTO SO INKAMAPAABEBA?
3. Panon mon ideskribe so toon mapaabeba?
3 Say mapaabeban too et agto iisipen ya sikatoy mas importante nen say arum, tan aliwan mapaatagey. Ibabaga na Biblia ya say mapaabeban too et bibidbiren to ya atagtagey a maong si Jehova a Dios kompara ed sikato. Ipapasen met na mapaabeban too ya mas atagey so arum nen say sikato.—Fil. 2:3, 4.
4-5. Akin ya say tuan inkamapaabeba et aglabat akadepende ed nanenengneng na totoo?
4 Wala ray arum ya singa ra mapaabeba diad pakanengneng na totoo. Nayarin mabaing ira o ag-ira masalita. Odino ipapanengneng day respeto ed arum lapud ontan so kultura da tan ontan so imbangat na atateng da ed sikara. Balet diad tua, nayarin mapaatagey ira. Agmanbayag, ompaway lanlamang no anton talaga so walad puso ra.—Luc. 6:45.
5 Wala met iray totoo ya singa aliwa ran mabaing tan walay kompiyansa rad sarili da, balet agto labay ya ibaga ya mapaatagey ira. (Juan 1:46, 47) Anggaman ontan, nepeg iran manalwar pian ag-ira manmatalek ed sarili dan abilidad. Antokaman so personalidad tayo, amin tayo et nepeg ya mansagpot pian nawalaan itayo na mapaabeban puso.
6. Singa nabasa ed 1 Corinto 15:10, antoy naaralan tayo ed alimbawa nen apostol Pablo?
6 Imanoen so alimbawa nen apostol Pablo. Sikatoy inusar nen Jehova pian mangiletneg na saray balon kongregasyon ed nanduruman syudad. Nayarin mas dakel so agawaan to diad ministeryo komparad arum ya apostol nen Jesu-Kristo. Balet ag-inisip nen Pablo ya sikatoy mas atagey nen saray agagi to. Mapaabeba ton binidbir: “Siak so sankaabebaan ed saray apostol, tan agak manepeg a tawagen ya apostol, lapud pinasegsegang koy kongregasyon na Dios.” (1 Cor. 15:9) Insan imbaga to ya say maong ya relasyon to ed si Jehova et aliwan lapud saray abilidad odino agawaan to, noagta lapud agnaparaan ya kaabigan na Dios. (Basaen so 1 Corinto 15:10.) Talagan makaaral tayo ed imbaga nen Pablo diad sulat to ed saray taga Corinto—lalo la ta diad saman et wala ray lalaki ed kongregasyon ya labay dan paneknekan ya mas maong ira nen say sikato.—2 Cor. 10:10.
7. Panon ya impanengneng na sakey a kabkabat ya brother so inkamapaabeba?
7 Dakel ya lingkor nen Jehova so apaseseg ed istoryay bilay nen Brother Karl F. Klein, ya nanlingkor bilang membro na Mananguley ya Ulop. Diad istoryay bilay nen Brother Klein, mapaabeba ton inamin iray pigaran kakapuyan to tan saray dinalan ton problema. Singa bilang, imbaga to ya nen sikatoy ginmapon nampulong ed kaabungan nen 1922, parad sikato et mair-irap itan kanian agbalot nampulong ed kaabungan diad loob na manga duay taon. Imbaga to met ya nen sikatoy manlilingkor ed Bethel, walay panaon ya sikatoy binmarong ed sakey a brother ya angiter ed sikato na simbawa. Ontan met, inamin to ya asali toy nan-nervous breakdown, sakey a klase na sakit ya makaapekto ed emosyon. Anggaman ontan, sikatoy inmabig lanlamang. Anggano ontan iray naeksperiensya to, sikatoy awalaan met na dakel ya importantin pribilehyo. Mapatnag ya mapaabeba si Brother Klein ta inamin to iray kakapuyan to tan dinalan ton problema anggano sikatoy kabkabat ya brother! Sankanonot na dakel ya agagi so prangka tan balibalin impangisalaysay to ed istoryay bilay to. *
AKIN ET NEPEG TAYON PANSAGPOTAN SO MAGMALIW YA MAPAABEBA?
8. Base ed 1 Pedro 5:6, akin ya nibagan naliliketan si Jehova ed saray mapaabeba?
8 Say sankaimportantian ya rason no akin ya pansagpotan tayoy magmaliw ya mapaabeba et lapud naliliketan si Jehova ed satan. Indanet itan nen apostol Pedro. (Basaen so 1 Pedro 5:6.) Oniay imbaga na libron “Gala Magmaliw Kan Patumbok Ko” nipaakar ed satan ya insulat nen Pedro: “Say inkatangsit [o inkamapaatagey] et singa samal, a saray epekto to et makaderal. Say matangsit a too, anggan sankaabilidaran la, et nayarin magmaliw ya andiay-kakanaan ed Dios. Diad biek a dapag, say mapaabeban too, anggan samay kamelmelagan la ed amin et nayarin magmaliw a mausa-usar ed si Jehova. . . . Naliketan met si Jehova a manumang ed sika lapud kapaabebaan mo.” * Wala ta ni mas maong ya nagawaan tayo nen say pamaliket ed puso nen Jehova?—Pro. 23:15.
9. Akin et labalabay itayon nakaaro na arum no mapaabeba tayo?
9 Likud ed napaliket tayoy Jehova, nagunggonaan tayo no pansagpotan tayoy magmaliw ya mapaabeba. No mapaabeba tayo, labalabay itayon nakaaro na arum. Akin? Isip mo pa no anto ran klase na totoo so labalabay mon nakaiba. (Mat. 7:12) Agtayo labay ya nakaiba iramay lanang dan ipapasoot so labay da tan agda labay so mangawat na suhestion na arum. Balet labalabay tayon nakaiba iramay mangipapatnag na “pililikna, panamabli ed agagi, maaron panangabagey, tan inkamapaabeba.” (1 Ped. 3:8) No sikatayon mismo et labalabay tayon nakaaro iray mapaabeban totoo, agta labalabay da tayo met ya nakaaro no mapaabeba itayo?
10. Akin ya mas mainomay tayon nasungdoan iray kipapasen ed bilay no mapaabeba tayo?
10 Mas mainomay tayon nasungdoan iray kipapasen ed bilay no mapaabeba tayo. No maminsan et wala ray nanengneng odino naeksperiensya tayo ya singa aliwan duga odino patas. Oniay imbaga na makabat ya ari a si Solomon: “Makakanengneng ak na saray lingkor ya akalugan ed kabayo balet saray prinsipe et manaakar a singa ra lingkor.” (Ecl. 10:7) Wala ray totoo ya maabilidad ya agnapapagalangan. Balet wala ray agmasyadon maabilidad ya sikara laingen so napapagalangan. Anggaman ontan, impaimano nen Solomon ya maabig no awaten tayo ya ontan a talagay bilay ed sayan mundo, imbes ya pansakitan tayo ni ulo iray aliwliwan nagagawa. (Ecl. 6:9) No mapaabeba tayo, mas mainomay tayon awaten iray kipapasen ed bilay anggano aliwan satan so labay tayon nagawa.
ANTO RAY SITUASYON YA NAYARIN NASUBOK SO INKAMAPAABEBA TAYO?
11. Antoy nepeg ya reaksion tayo no walay mansimbawa ed sikatayo?
11 Diad kada agew et dakel so pankanawnawa tayon ipatnag so inkamapaabeba. Imanoen so pigaran situasyon. No walay mansimbawa ed sikatayo. Tandaan tayo ya no walay nampakpel ya nansimbawa ed sikatayo, nayarin seryoso la manayay agawaan tayon lingo balet agtayo alikas. Diad ontan ya situasyon, nayarin say unaan ya reaksion tayo et agtayo awaten so simbawa. Ompan kritikoen tayo ni ingen so toon nansimbawa odino say paraan na impansimbawa to. Balet no mapaabeba tayo, gawaen tayoy anggaay nayarian tayon awaten so simbawa.
12. Base ed Proverbio 27:5, 6, akin et nepeg tayon apresyaen no walay nansimbawa ed sikatayo? Iyilustra.
12 Say toon mapaabeba et apresyaen toy simbawa. Imanoen iyan ilustrasyon: Imadyin mo ya asumpal lay aral. Kayarim ya akiistoryaan ed pigaran agagi, walay agi ya ingguyor to kad pireg insan to imbagad sika ya walay mukat mo. Seguradon nababaingan ka. Balet agta apresyaen mo ya imbaga tod sika? Diad tua, ompan mas labay mo ya wala la komoy angibagad sika ya tampol! Mipadpara, nepeg ya mapaabeba tayon apresyaen no say sakey ya agi et nampakpel ya nansimbawa ed sikatayo lapud kaukolan tayo itan. Ipapasen tayo itan ya agi bilang kaaro, aliwan kabusol.—Basaen so Proverbio 27:5, 6; Gal. 4:16.
13. Panon tayon nipatnag so inkamapaabeba no makaawat na pribilehyo so arum?
13 No makaawat na pribilehyo so arum. “No nanenengneng ko ya makakaawat na pribilehyo so arum, no maminsan et isipen ko no akin ya aliwan siak so apili,” so inamin na elder ya manngaran na Jason. Kasin aliknam met la itan? Aliwan makapuy so pandampot na kaaruman ya pribilehyo. (1 Tim. 3:1) Balet kaukolan tayon alwaran so panagnonot tayo ta no andi, nayarin ontubo ed puso tayo so inkamapaatagey. Singa bilang, ompan say sakey a brother et isipen to ya sikato so sankakualipikadoan parad sakey ya asainmin. Odino ompan isipen na sakey a Kristianon asawan bii, ‘Mas kualipikado si asawak nen say si kien!’ Balet no talagan mapaabeba itayo, agtayo iratan nonoten.
14. Antoy naaralan tayo ed reaksion nen Moises sanen akaawat na pribilehyo so arum?
14 Makaaral tayo ed reaksion nen Moises sanen akaawat na pribilehyo so arum. Papablien nen Moises so asainmin to ya idaulo so nasyon na Israel. Balet antoy reaksion nen Moises sanen wala ray inikdan nen Jehova na pakayari ya gawaen so arum ya kimey to? Sikatoy ag-angimon. (Num. 11:24-29) No nipaakar ed pangukom ed saray totoo, sikatoy mapaabeba ta inabuloyan toy arum ya ontulong ed sikato. (Exo. 18:13-24) Lapud mas dakel ya lalaki so nausar ed satan ya kimey, mas maples ya niiter so panangukom ed saray Israelita. Pakapatnagan itan ya mas importante ed si Moises so pankaabigan na arum nen say pribilehyo to. Balibalin aligen so alimbawa to! No labay tayo ya usaren itayo nen Jehova, tandaan tayo ya mas importante so inkamapaabeba nen saray abilidad tayo. Ta anggano “atagtagey si Jehova, iimanoen toy mapaabeba.”—Sal. 138:6.
15. Panon ya anguman so situasyon na dakel ya agagi?
15 No anguman so situasyon tayo. Diad agano ni ran taon, dakel ed saray abayag lan manlilingkor ed si Jehova et anguman so asainmin da. Singa bilang, nen 2014, saray manangasikaso na distrito tan saray kaasawaan da et niyasain ya manlingkor ed arum ya klase na full-time ya panaglingkor. Tan ginmapo ed saman met lanlamang ya taon, saray manangasikaso na sirkito ya asabi da lay edad ya 70 et ontunda la ed satan ya pribilehyo. Tan saray brother ya mantaon la na 80 et agla manlingkor ed kongregasyon bilang coordinator na ulop na mamatatken. Ontan met, diad apalabas iran taon, dakel ed pamilyan Bethel so niyasain ed field. Say arum et kaukolan day ontunda ed special full-time a panaglingkor lapud sakit, responsabilidad ed pamilya, odino arum nin rason.
16. Panon ya impanengneng na saray agagi tayo so inkamapaabeba diad inyadapta ra ed impanguman na situasyon da?
16 Saratan ya pananguman et aliwan mainomay parad sarayan agagi. Diad tua, maslak ed sikara et naar-aro da la so datin asainmin da lapud pigapigaran taon la ran manlilingkor ditan. Say arum et akalikna na ermen diad inyadapta ra ed balon asainmin da. Balet kalabas na panaon, akaadapta ira lanlamang. Akin? Manuna ed amin, lapud inaro day Jehova. Amta ra ya dedikado ira ed Dios, aliwan diad sakey ya kimey odino pribilehyo. (Col. 3:23) Maliket iran manlilingkor ya mapaabeba ed si Jehova ed anggan anton asainmin. ‘Ipapaawit da ed sikato so amin a kapagaan da,’ lapud amta ra ya iyaansakit to ra.—1 Ped. 5:6, 7.
17. Akin et misalsalamat tayo ya bibilinen itayo na Salita na Dios ya pansagpotan tayoy magmaliw ya mapaabeba?
17 Misalsalamat tayo ta bibilinen itayo na Salita na Dios ya pansagpotan tayoy magmaliw ya mapaabeba. No walad sikatayo iyan balibalin kualidad, nagunggonaan tayo tan say arum. Mas mainomay tayon nasungdoan iray kipapasen ed bilay. Tan manuna ed amin, lalo itayon onapit ed Ama tayo ed tawen. Malikeliket tayo ya anggaman sikato so Sankatagyan, inaro tan papablien to iray mapaabeban lingkor to!—Isa. 57:15.
KANSION 45 Say Dadalepdepen na Pusok
^ par. 5 Say inkamapaabeba so sakey ed saray sankaimportantian ya kualidad a nepeg ya niwala ed sikatayo. Anto so inkamapaabeba? Akin et nepeg tayon pansagpotan so magmaliw ya mapaabeba? Tan panon ya nasubok so inkamapaabeba tayo no manguman so situasyon tayo? Naebatan iratan ya tepet diad sayan artikulo.
^ par. 7 Nengnengen so artikulon “Jehovah Has Dealt Rewardingly With Me” diad Oktubre 1, 1984 ya isyu na The Watchtower.
^ par. 8 Nengnengen so kap. 3, par. 23.
^ par. 53 DESKRIPSION NA LITRATO: Legan ya walad abung na sakey ya agi si apostol Pablo, sikatoy mapaabeba tan malikeliket ya mililimog ed arum, pati diad saray ugugaw.
^ par. 57 DESKRIPSION NA LITRATO: Sakey a maedad ya brother ya dedengelen toy nibase ed Biblia ya simbawa na mas ugaw ya brother.
^ par. 59 DESKRIPSION NA LITRATO: Samay maedad ya brother et agmangiimon ed samay brother ya walaan na pribilehyo ed kongregasyon.


c: text/html

text:
KAPITULO 72
Angibaki si Jesus na 70 Disipulo ya Manpulong
AMILI SI JESUS NA 70 DISIPULO TAN IMBAKI TO RAN MANPULONG
Manampot lay 32 C.E., manga taloy taon lay apalabas nen abautismoan si Jesus. Diad agano ni et kaiba to ray disipulo to diad Piesta na Saray Tabernakulo ed Jerusalem. Tan nayarin asingger ni ra ditan. (Lucas 10:38; Juan 11:1) Diad tua, say sampot ya anem bulan na ministeryo nen Jesus et balanglan diad Judea odino diad distrito na Perea ya walad biek na Ilog Jordan. Kaukolan met ya napulongan iray totoo ed sarayan lugar.
Nen kayari na Paskua na 30 C.E., pigay bulan ya nampulong si Jesus diad Judea tan dinmalan ed Samaria. Insan nen ngalngali la Paskua na 31 C.E., sinali na saray Judio ed Jerusalem ya pateyen si Jesus. Kanian diad sinmublay ya sakey taon tan kapaldua, say kaslakan ya nambangatan nen Jesus et diad norte, ed Galilea. Dakel so nagmaliw ya patumbok to ed saman. Diad Galilea, impasal nen Jesus iray apostol to insan imbaki to ra, ya imbilin tod sikara: “Onla kayon manpulong, ibaga yo: ‘Asingger lay Panarian na tawen.’” (Mateo 10:5-7) Natan balet et inorganisa toy pampulong ed Judea.
Pian nagawaan iya, amili si Jesus na 70 disipulo tan imbaki to ran sanderwa. Kanian, 35 a paris so onlan mangipulong ed Panarian diad lugar ya “dakel so aanien, balet daiset so mankikimey.” (Lucas 10:2) Pinauna la ra nen Jesus ed saray lugar ya nayarin laen to. Kaukolan ya paabigen na 70 iray mansasakit tan ipaamta da imay mensahen ipupulong nen Jesus.
Aliwan diad saray sinagoga so manunan pambangatan na sarayan disipulo. Binilin ira nen Jesus ya onla rad kaabungan na totoo: “Inerman so looban yon abung,” so kuan to, “ibaga yo nin unona: ‘Niwala komon so kareenan ed sayan abung.’ No wala ditan so mangaaro ed kareenan, manayam ed sikato so kareenan yo.” Antoy nepeg ya ibaga ra? Imbilin nen Jesus ya ibaga ran: “Say Panarian na Dios et asingsingger la.”—Lucas 10:5-9.
Say instruksion nen Jesus ed 70 et miparad samay imbaga tod 12 apostol to nen imbaki to ra manga sakey taon lay apalabas. Pinasakbayan to ra ya aliwan amin et mangawat ed sikara. Balet aliwan sayang so pansagpot da ta niparaan iray interesadon totoo ed magano lan isabi nen Jesus, diad ontan et dakel so malabay ya ondengel tan makaaral ed Katawan.
Ag-abayag, pinmawil ed si Jesus iray 35 paris na manangipulong ed Panarian. Malikeliket dan imbagad sikato: “Katawan, anggan saray demonyo et apatulok mi ra diad impangusar mid ngaran mo.” Seguradon manliket si Jesus ed sarayan balibalin balita, ta oniay imbaga to: “Anengneng koy Satanas a naplag la a singa kirmat a nanlapud tawen. Inikdan ta kayo na pakauley a mangigatin-gatin ed saray uleg tan alakdan.”—Lucas 10:17-19.
On, pinaseguroan dia nen Jesus iray patumbok to ya nasarag da ray mauges a nagawa, aliling to et singa da igatin-gatin iray uleg tan alakdan. Tan segurado la ran diad arapen et napelag si Satanas manlapud tawen. Tinulongan met nen Jesus iray 70 ya natalosan no anton talagay importante. Imbaga to: “Agyo panliliketan a napapatulok yo iray espiritu, noagta manliket kayo lapud nisulat lad tawen so kangaranan yo.”—Lucas 10:20.
Manlikliket si Jesus tan indayew toy Ama to diad arap da ta inusar na Dios irayan mapaabeban lingkor to pian manggaway makapanyari iran kimey. Insan to imbagad saray disipulo to: “Maliket iray kamataan a makakanengneng ed saray nanenengneng yo. Ta ibagak ed sikayo, nampirawatan na dakel a propeta tan arari a nanengneng iray nanenengneng yo balet agda iratan anengneng, tan nampirawatan dan narengel iray narerengel yo balet agda iratan nadngel.”—Lucas 10:23, 24.

robotstxt: allowed

filter: keep


text:
Kasin Natetebek Yo ya Igigiya Itayo na Dios?
Kasin Natetebek Yo ya Igigiya Itayo na Dios?
ANGGAPO ni onian anengneng na saray Israelita tan saray Ehipsio. Legan ya ontataynan iray Israelita ed Ehipto, walay singa lusek a lurem ed petek da tan nansiansia ed sikara kada agew. Kada labi balet et magmamaliw itan a lusek ya apuy. Talagan makapakelkelaw! Nanlapuan na satan ey? Parad anto itan? Tan natan ya 3,500 taon lay apalabas, antoy naaralan tayo ed impangipasen na Israel ed “singa lusek ya apuy tan lurem”?—Exo. 14:24.
Oniay ipapaamta na Salita na Dios a nanlapuan tan gagala na singa lusek ya apuy tan lurem: “Si Jehova nanakar ed unaan da no agew dia ed nengneng na sakey a singa lusek a lurem, a sikato so angibabasbas ed sikara ed dalan, tan diad labi ed nengneng na sakey a singa lusek ya apuy, a niliwawaan to ra, pian makapanakar ira ed agew tan labi.” (Exo. 13:21, 22) Inusar nen Jehova a Dios so singa lusek ya apuy tan lurem pian igiya so totoo to papaway ed Ehipto tan diad kalawakan. Kaukolan ya akaparaan iran ontumbok ed satan. Sanen ngalngali la nausilan na saray Ehipsion sundalo iray totoo na Dios, linma ed nanleetan na sayan duaran grupo so singa lusek a lurem pian protektaan iray Israelita. (Exo. 14:19, 20) Anggaman aliwan diad direktan rota so dinalan na singa lusek a lurem, say panumbok na Israel ed satan so alenleneg a paraan pian makasabi ra’d Insipan a Dalin.
Say singa lusek ya apuy tan lurem so angipaseguro ed totoo nen Jehova a sikatoy walad sikara. Irerepresenta na satan si Jehova, tan no maminsan et sikatoy mitotongtong manlapud satan. (Num. 14:14; Sal. 99:7) Ontan met, impaamta na satan a si Moises so pinili nen Jehova a mangidaulo ed nasyon. (Exo. 33:9) Niarum ni, samay sampot lan nirekord ya impakanengneng ed singa lusek a lurem so mamapaneknek a pinili nen Jehova si Josue a magmaliw a kasalat nen Moises. (Deu. 31:14, 15) On, pian makasabi ray Israelita ed destinasyon da, kaukolan dan tebeken so panangigiya na Dios tan tumboken itan.
Agda la Inimano so Ebidensya
Sanen inmunan anengneng na saray Israelita so singa lusek ya apuy tan lurem, seguradon nandinayewan da itan. Balet makapaermen ta satan a milagron naynay dan nanenengneng et nagmaliw lan ordinaryo labat ed sikara, kanian agda apansiansiay talek da ed si Jehova. Aminpiga ran sinumlang so panangigiya na Dios. Sanen inusilan ira na saray Ehipsion sundalo, agda nanmatalekay pakayari nen Jehova ya mangiliktar. Tinetel da ni ingen so lingkor na Dios a si Moises ya intonton to ra kuno ed ipapatey da. (Exo. 14:10-12) Kayari na impangiliktar ed sikara diad Ambalangan Dayat, nannguro-nguro ra ed si Moises, Aaron, tan ed si Jehova lapud inisip dan anggapoy naakan tan nainum da. (Exo. 15:22-24; 16:1-3; 17:1-3, 7) Tan pigaran simba kayari na satan, pinilit day Aaron ya manggawa na balitok a kilaw a baka. Agayla! Diad sakey a dapag na kampo ra, sankanengneng day singa lusek ya apuy tan lurem, a makapadinayew ya ebidensya a walay Sakey ya angipaway ed sikara’d Ehipto. Balet diad asingger ed satan, ginmapo ran nandayew ed andiay bilay ya idolo, ya ibabaga ran: “Israel, sikato ‘ya so dios tayo ya angipaway ed sikatayo’d Ehipto.” ‘Agaylan impamabaing’ ed si Jehova!—Exo. 32:4; Neh. 9:18, Maung a Balita.
Mapatpatnag ya imbaliwala na Israel so panangigiya nen Jehova. Say problema et aliwan say pakanengneng da, noagta say espiritualidad da. Anengneng day singa lusek ya apuy tan lurem, ingen ta alingwanan da la no antoy irerepresenta na satan. Balet anggano “pinaermen day Masanto na Israel,” si Jehova, siansia nin sikatoy mapangpangasin angitarya na panangigiya panamegley na lusek na apuy tan lurem anggad akasabi ra’d Insipan a Dalin.—Sal. 78:40-42, 52-54, NW; Neh. 9:19.
Imanoen so Ebidensya na Panangigiya na Dios Natan
Ontan met natan, ag-onsasaew si Jehova a mangiiter na malinew a panangigiya ed totoo to. No panon a nensaman et agto pinaulyanan iray Israelita a sikaran mismoy mananap na dalanen da, agto met iilaloan a sikatayon mismoy manggawa na paraan pian makasabi ed insipan a balon mundo. Si Jesu-Kristo so tinuron Lider na kongregasyon. (Mat. 23:10; Efe. 5:23) Inikdan toy autoridad so matoor ya aripen, a tugyopen na saray matoor a Kristianon nilanaan na espiritu. Tan satan a grupo so manuturo na saray elder ed kongregasyon.—Mat. 24:45-47; Tito 1:5-9.
Antoy pakabidbiran ed matoor ya aripen odino manangasikaso? Imanoen so impaneskriben mismo nen Jesus: “Siopa so peteg a matoor a manag-asikaso, samay makabat, a turoen na katawan to a mangasikaso ed ulop na saray lingkor to pian mantultuloy a mangitarya ed sikara na saray abaston naakan diad manepeg a panaon? Maliket itan ya aripen, no sikatoy nasabian na katawan to ya ontan so gagawaen to!”—Luc. 12:42, 43.
Kanian sayan manangasikaso et “matoor,” agton balot ibebeneg odino ikakaindan si Jehova, si Jesus, say katuaan, tan saray totoo na Dios. Lapud “makabat” iyan manangasikaso, duga ray desisyon to diad pangidadaulo ed sankaimportantian a kimey ya panangipulong ed “maong a balita na panarian” tan panangibangat ed saray “totoo ed amin a nasyones.” (Mat. 24:14; 28:19, 20) Matulok ya mangitatarya so manangasikaso na makapabiskeg tan makagunggonan espiritual a naakan “diad dugan panaon.” Say panangabobon nen Jehova et napatnagan diad idarakel na saray manlilingkor ed sikato, panangigiya to ed importante iran desisyon, mas onlilinew ya pakatalos ed katuaan, panasalimbeng to pian agnaderal na saray onsusumpa, tan deen na nonot tan puso.—Isa. 54:17; Fil. 4:7.
Paigiya ed Dios
Panon tayon nipanengneng ya aapresyaen tayoy panangigiya na Dios? Inkuan nen apostol Pablo: “Matulok kayo komon ed saramay mangidadaulo diad limog yo tan mapasakop kayo komon.” (Heb. 13:17) Nayarin aliwan mainomay itan. Bilang ilustrasyon, ipasen mo pan sakey kan Israelita ed panaon nen Moises. Kayarim ya nanakar na andukerukey, tinmunda so singa lusek a lurem. Anggad kapigan kasi itunda to? Sakey agew? Sakey simba? Pigaran bulan? Ompan isipen mon, ‘Walwalen ko ni kasi irayay balbalkot ko?’ Nayarin diad unona et ipaway mo iramay talagan kaukolan mo labat. Balet kayari pigay agew, naiingongotan ka lan manbubukait ed saray kagkagawaan mo kanian ipaway mo laingen iratan ya amin. Nen ngalngali ka la nasumpal, anengneng mon onaatagey la imay lurem, tan kaukolan mo lamet so man-impake! Agta singa marama-rama? Balet, siansia nin ‘nanakar iray anak na Israel kayari na satan.’—Num. 9:17-22.
Kanian, antoy reaksion tayo sano makakaawat tayoy panangigiya manlapud Dios? Kasin iyaaplika tayon tampol itan? Odino siansia nin gagawaen tayo iramay apasalan tayo la? Kasin aamtaen tan iimanoen tayo ray balon instruksion nipaakar ed panangiyaral na Biblia, panagpulong ed totoon sananey so lenguahe ra, regular ya onaatendi’d panagdayew na pamilya, pikokoopera ed saray Hospital Liaison Committee, tan maong a kondukta diad saray kombension? Nipapanengneng tayo met ya aapresyaen tayo so panangigiya nen Jehova no maawat tayo na simbawa. Sano manggawa itayo na importante iran desisyon, agtayo panmamatalekay dilin karunongan tayo, noagta manilalo tayo ed panangigiya nen Jehova tan na organisasyon to. Singa say ugaw ya pasasalimbengan ed atateng to no walay bagyo, pasasalimbengan itayo met ed organisasyon nen Jehova sano makasagmak itayo na singa bagyon problema ed sayan mundo.
Tua, saray mangidadaulo ed organisasyon na Dios diad dalin et agperpekto a singa si Moises. Anggaman ontan, say singa lusek ya apuy tan lurem so paneknek a sikatoy tinuro tan inabobonan na Dios. Imanoen met ya aliwan say kada Israelita so mandesisyon no kapigan onalis. Imbes, kinmiwas ira “dia ed impangibilin nen Jehova ed Moises nensaman.” (Num. 9:23) Kanian si Moises, ya angiteran na Dios na instruksion, so nayarin angipaamta ed iyalis da.
Ontan met natan, say tinuro nen Jehova a manangasikaso so malinew a mangipapaamta kapag no kaukolan lay onalis, a singa panangibaga. Panon ton gagawaen itan? Panamegley na saray artikulo ed Say Panag-Bantayan tan Ministeryo Tayo ed Panarian, saray balon publikasyon, tan saray paliwawa ed asemblea tan kombension. Ipapasabi met iray instruksion ed kongregasyon panamegley na saray ombiabiahen manangasikaso, sulat, odino panangipasal ed lalakin walaan na responsabilidad ed kongregasyon.
Kasin natetebek moy ebidensya na panangigiya na Dios? Legan na kaunoran iran agew, uusaren nen Jehova so organisasyon to pian igiya to itayo diad sayan singa kalawakan a marelmeng a mundo nen Satanas. Kanian, walaan itayo na pankakasakey, aroan, tan kaligenan.
Sanen akasabi’d Insipan a Dalin so Israel, inkuan nen Josue: “Amta yo ed simoon a puso yo tan ed simoon a kamarerwa yo, ya anggapo so sakey a bengatla a linmiwat ed amin a maong a bengabengatla a si Jehova a Dios yo sinalita to nipaakar ed sikayo; sikara so agawa ya amin ed sikayo.” (Jos. 23:14) Ontan met natan, saray totoo na Dios et seguradon makasabi’d insipan a balon mundo. Balet, say kiwawala tayo’d man et mandedependin maong ed mapaabeban pangunor ed panangigiya na Dios. Kanian, komon ta amin tayo so lawas manebek ed ebidensya na panangigiya nen Jehova!
[Saray litrato ed pahina 5]
Igigiya itayo natan na organisasyon nen Jehova
Saray release ed kombension
Teokratikon panangipasal
Miting parad lawak na kimeyan


text:
SEKSION 9
Dayewen si Jehova Bilang Pamilya
“Dayewen yo imay Sakey a nanggawa ed tawen tan dalin.”
Singa naaralan tayod sayan brosyur, dakel iray prinsipyod Biblia ya makatulong ed sika tan ed pamilyam. Labay nen Jehova ya maliket kayo. Impormisa to ya no iyuna yo so pandayew ed sikato, “amin a bengatla so niarum ed sikayo.” (Mateo 6:33) Labalabay to kayon nakaaro. Kanian gawa yoy anggaay nayarian yon pabiskegen so pikakaaro yod sikato. Aya so sankaabigan a pribilehyo na too.
1 PABISKEG MOY RELASYON MOD SI JEHOVA
NO ANTOY KUAN NA BIBLIA: “‘Siak so magmaliw ya ama yo, tan sikayo so magmaliw ya ananak kon lalaki tan bibii,’ so kuan nen Jehova.” (2 Corinto 6:18) Labay na Dios ya magmaliw kan maapit a kaaro to. Pian nagawaan itan, kaukolan moy manpikasi. Iimbitaan ka nen Jehova ya ‘mantultuloy a manpikasi ed sikato.’ (1 Tesalonica 5:17) Sikatoy maliket ya ondengel ed saray iisipen tan panaaburidoan mo. (Filipos 4:6) No manpikasi ka kaibay pamilyam, nanengneng da ya tudtuad sika so Dios.
Likud ed pitongtong ed Dios, kaukolan mo met so ondengel ed sikato. Nagawaan mo ya diad panaral ed Salita to tan based Biblia iran publikasyon. (Salmo 1:1, 2) Nonot mon maong iray nanaaralan mo. (Salmo 77:11, 12) Kaibad idengel mod Dios so regular ya iyatendid pantitipon na saray Kristiano.
Ibagad arum so tungkol ed si Jehova. Sakey ni yan importantin paraan pian napabiskeg moy relasyon mod sikato. No lanang mo yan gagawaen, mas napaapit kad sikato.
NO ANTOY NAYARIM A GAWAEN:
Mangi-set kay oras kada agew ya basaen so Biblia tan manpikasi
Bilang pamilya, iyuna yo ray espiritual a kimey imbes ya say panagrelaks
2 GAWAM YA MALIKET SO PANAGDAYEW NA PAMILYA YO
NO ANTOY KUAN NA BIBLIA: “Onapit kayo ed Dios, tan sikatoy onapit ed sikayo.” (Santiago 4:8) Kaukolan mon iyeskedyul tan tumboken so regular ya programa na panagdayew na pamilya yo. * (Genesis 18:19) Balet aliwan satan labat. Diad inagew-agew, kaukolan ya kaibad bilay yo so Dios. Pabiskeg moy relasyon na pamilyam ed Dios diad pangitongtong tungkol ed sikato “sano akayurong kad abung mo tan sano manaakar ka ed dalan tan sano akarukol ka tan sano ombangon ka.” (Deuteronomio 6:6, 7) Alig moy Josue, ya angibagan: “Parad siak tan say pamilyak, manlingkor kami ed si Jehova.”
NO ANTOY NAYARIM A GAWAEN:
Manggawa na regular ya programa na panagbangat tan nonotey kaukolan na kada membro na pamilyam
^ par. 13 Saray Tasi nen Jehova et sinimban mangi-iskedyul na oras pian saniiba ran sankapamilya ya mandayew ed Dios tan maliket dan pantotongtongan iray espiritual ya topic.


text: 12 Insan oniay inkuan nen Samuel ed interon Israel: “Nia, ginawak so* amin a kinerew yod siak, tan anuro ak la na arin manguley ed sikayo.+2 Natan, nia so ari a manangidaulo* yo!+ Balet siak, masiken ak la tan ubanan la, tan kaiba yo iray ana’ko,+ tan indaulo ta kayo manlapu lad inkaugaw ko anggad natan.+3 Wadia ak natan. Ibaga yo diad arapan nen Jehova tan ed nilanaan+ to no walay reklamo yod siak: Wala tay inalak a baka odino asno yo?+ Odino siopay sinaol ko odino minaltratok? Siopay angawatan koy pasuksok pian manbulagbulagan ak ed ginawa to?+ No wala, ipawil ko itan ed sikayo.”+4 Inmebat ira: “Agmo kami sinaol odino minaltrato, tan agka angawat na antokaman manlapud lima na anggan siopa.”5 Kanian inkuan tod sikara: “Si Jehova tan say nilanaan to so mantasi ed sayan agew ya anggapoy aromog yon pakaakusaan ed siak.”* Diad saman et inkuan da: “Sikato so mantasi.”6 Kanian inkuan nen Samuel ed saray totoo: “Si Jehova so mantasi. Inusar toy Moises tan Aaron tan impaway to iray inmuunan atateng yo diad dalin na Ehipto.+7 Tan natan et alagey kayo, ta mangukom ak ed sikayo diad arapan nen Jehova lapud amin a matunong a ginawa nen Jehova ed sikayo tan ed saray inmuunan atateng yo.8 “Sanen sinmabi ed Ehipto si Jacob,+ tan kinmerew na tulong ed si Jehova iray inmuunan atateng yo,+ imbaki nen Jehova si Moises+ tan Aaron pian nipaway dad Ehipto iray inmuunan atateng yo tan panayamen to rad sayan pasen.+9 Balet nilingwanan day Jehova a Dios da, kanian inlako to ra+ ed si Sisera+ a pangulo na armada nen Hazor tan ed saray Filisteo+ tan ed ari na Moab,+ tan nilabanan da ra.10 Tan kinerew day tulong nen Jehova+ tan inkuan da, ‘Nankasalanan kami,+ ta tinaynan mi Jehova pian manlingkor ed saray Baal+ tan saray imahen nen Astoret;+ kanian iliktar mo kami natan ed lima na saray kakabusol mi, pian makapanlingkor kami ed sika.’11 Insan imbaki nen Jehova si Jerubaal,+ Bedan, Jefte,+ tan Samuel,+ tan inliktar to kayod lima na saray kakabusol yo ed kaliberliber yo, pian manbilay kayon maligen.+12 Sanen sinmumpad sikayo si Nahas+ ya ari na saray Ammonita, inkuan yod siak, ‘Andi, labay min talagay nawalaan na ari a manguley ed sikami!’+ anta si Jehova a Dios yo so Ari yo.+13 Nia natan so arin pinili yo, say kinerew yo. Nengneng yo! Anuro si Jehova na sakey ya ari a manguley ed sikayo.+14 No takotan tan panlingkoran yoy Jehova+ tan ontulok kayod ibabaga to+ tan agkayo manrebelde ed saray ganggan nen Jehova, tan no sikayo tan say ari a manguley ed sikayo et ontumbok ed si Jehova a Dios yo, marakep itan.15 Balet no agyo tuloken so ibabaga nen Jehova tan manrebelde kayod saray ganggan nen Jehova, dusaen kayo nen Jehova pati saray kaamaan yo.+16 Alagey kayo natan tan nengneng yo iyan makapakelaw a bengatlan gawaen nen Jehova ed arapan yo.17 Agta panag-ani na trigo natan? Kerewen kod si Jehova a pakarolen tan pauranen to; insan amtaen tan talosan yo no panoy kabaleg na ginawa yon kaugsan diad pakanengneng nen Jehova diad inkerew yo na sakey ya ari.”+18 Diad saman et tinmawag si Samuel ed si Jehova, tan pinakarol tan pinauran nen Jehova diad saman ya agew, kanian amin a totoo et tinmakot a maong ed si Jehova tan ed si Samuel.19 Tan inkuan na amin a totoo ed si Samuel: “Ipikasim iray lingkor mo ed si Jehova a Dios mo,+ ta agmi labay so ompatey, lapud inaruman mi iray kasalanan mi diad inkerew mi na sakey ya ari.”20 Kanian inkuan nen Samuel ed saray totoo: “Agkayo natatakot. Tuan ginawa yo iyan amin a kaugsan. Balet natan, agyo la ibebeneg si Jehova,+ tan nepeg yon panlingkoran si Jehova ed interon puso yo.+21 Agyo tutumboken iray andi-kakanaan a bengatla+ ya agmakagunggona+ tan agmakapangiliktar, ta anggapoy kana na saratan.22 Ta nisengeg ed bantog a ngaran to,+ agtaynanan nen Jehova iray totoo to,+ lapud ginetma nen Jehova a sikayo so pagmaliwen ton totoo to.+23 Parad siak, agko met nagawaan so mankasalanan ed si Jehova diad itundak a manpikasi parad sikayo, tan itultuloy kon ibangat ed sikayo so maabig tan dugan dalan.24 Basta takotan yoy Jehova,+ tan manlingkor kayod sikato ed katooran* tan ed interon puso yo, ta nengneng yo iray makapakelaw a bengatlan ginawa to parad sikayo.+25 Balet no gagalaen yoy manggawa na mauges, naderal kayo,+ sikayo tan say ari yo.”+


text:
KAPITULO 12
Nampabautismo si Jesus
MATEO 3:13-17 MARCOS 1:9-11 LUCAS 3:21, 22 JUAN 1:32-34
ABAUTISMOAN TAN NILANAAN SI JESUS
IMPAAMTA NEN JEHOVA YA SI JESUS SO ANAK TO
Manga anem bulan lay linmabas manlapu nen ginmapon nampulong si Juan Bautista, sikatoy nila nen Jesus diad Ilog Jordan a diad saman et manga 30 años to la. Akin? Aliwan pian ompasyar odino nengnengen so iyaaligwas na kimey nen Juan. Sikatoy linmad si Juan pian manpabautismo.
Siempre, diad gapo et aglabay nen Juan, tan inkuan to: “Akin et sikay linmad siak, anta siak komon so nakaukolan a manpabautismo ed sika?” (Mateo 3:14) Amta nen Juan ya si Jesus et espisyal ya Anak na Dios. Tandaan ya nen lukon ni nen Elizabet si Juan, sikatoy malikeliket ya ginmalaw nen binmisitad abung da si Maria, a lukon tod saman si Jesus. Seguradon imbaga iya nen Elizabet ed si Juan. Tan posiblin naamtaan to met so anunsio na anghel nipaakar ed kiyanak nen Jesus tan say impanpanengneng na saray anghel ed saray managpastol diad samay labi ya inyanak si Jesus.
Natatalosan nen Juan ya say pambabautismo to et parad saramay magbabawi ed saray kasalanan da. Balet anggapoy kasalanan nen Jesus. Anggano aglabay nen Juan, mapekder si Jesus: “Onabuloy kad sayan bekta, ta diad onian paraan et nasumpal ta so amin ya uksoyan na Dios.”—Mateo 3:15.
Akin et matukoy ya nabautismoan si Jesus? Say pampabautismo to et aliwan simbolo na panagbabawi ed saray kasalanan. Say gagala na bautismo to et pian ipresentay sarili to ya gawaey linawa na Ama to. (Hebreo 10:5-7) Karpentero si Jesus, balet natan et panaon la pian igapo toy ministeryo ya angibakian na Ama tod tawen a gawaen to diad dalin. Kasin iilaloan nen Juan a walay nikadkaduman nagawa no bautismoan toy Jesus?
Diad tua, oniay imbaga nen Juan: “Imbagad siak na Dios ya angibaki ed siak a manbautismo ed danum: ‘Siopaman a nanengneng mon dapoan tan pansiansiaan na espiritu, sikato so manbautismo ed panamegley na masanton espiritu.’” (Juan 1:33) Kanian iilaloan nen Juan ya ondapo so masanton espiritu na Dios ed bautismoan to. Kaimwas nen Jesus ed danum, nayarin agla nikelawan si Juan nen anengneng toy “espiritu na Dios a singa malapati ya ondadapo ed [si Jesus].”—Mateo 3:16.
Balet wala ni agawa ed bautismo nen Jesus. “Alukasan so tawen.” Antoy labay ya ibaga na satan? Nayarin diad bautismo nen Jesus et anonotan toy impanbilay tod tawen. Kanian anonotan ton sikatoy espiritun anak nen Jehova. Anonotan to met iray katuaan ya imbangat na Dios ed sikato diad tawen antis ya onlad dalin.
Ontan met, diad bautismo nen Jesus et walay inyabawag na sakey a boses manlapud tawen: “Saya so Ana’ko, say inad-arok, ya inabobonan ko.” (Mateo 3:17) Siopay akanboses ed saman? Aliwan si Jesus ta kaiba toy Juan. Saman et boses na Dios. Malinew ya si Jesus et Anak na Dios. Aliwan sikato so Dios.
Si Jesus et too ya anak na Dios, singa say inmunan too ya si Adan. Kayarin insalaysay na disipulo ya si Lucas so bautismo nen Jesus, insulat to: “Mantaon na 30 si Jesus sanen ginapoan toy kimey to, tan unong ya amta la na karaklan et sikatoy anak nen Jose, ya anak nen Heli, . . . ya anak nen David, . . . ya anak nen Abraham, . . . ya anak nen Noe, . . . ya anak nen Adan, ya anak na Dios.”—Lucas 3:23-38.
Si Jesus et singa si Adan ya toon “anak na Dios.” Nen nampabautismo, atalosan ton sikatoy Anak na Dios a magmaliw ya espiritu ed tawen. Kanian, walay kanepegan nen Jesus ya ibangat so katuaan nipaakar ed Dios tan ipaamta so dalan parad bilay. Ginapoan nen Jesus so kimey ya mansumpal ed pangiter toy bilay to bilang too pian ibagat parad saray makasalanan.


text:
KAPITULO 60
Say Impanguman na Itsura nen Kristo—Pakapatnagay Gloria To
MATEO 16:28–17:13 MARCOS 9:1-13 LUCAS 9:27-36
SAY IMPANGUMAN NA ITSURA
NADNGEL NA SARAY APOSTOL SO BOSES NA DIOS
Legan ya ibabangat nen Jesus iray totoo ed Cesarea Filipos a manga 25 kilometro manlapud Palandey Hermon, oniay makapabiglan inyanunsio to ed saray apostol to: “Ibagak ed sikayoy tua, wala ray manalalagey dia ya agdan balot natawayan so ipapatey anggad agda ni nanengneng so Anak na too ya onsabi ed Panarian to.”—Mateo 16:28.
Seguradon pankelawan na saray disipulo no antoy labay ya ibaga nen Jesus. Kayari na manga sakey simba, intagar toy taloran apostol to—si Pedro, Santiago, tan Juan—diad atagtagey ya palandey. Nayarin labi lad saman ta makakaugip lay taloran kaiba to. Legan a manpipikasi si Jesus, anguman so itsura to ed arapan da. Anengneng na saray apostol ya sinminag so lupa to a singa agew tan nagmaliw a masnag a singa liwawa so kawes to.
Insan walay duaran kaiba to, si “Moises tan si Elias.” Katongtong day Jesus nipaakar ed ‘itaynan to ya nagawad Jerusalem.’ (Lucas 9:30, 31) Mapatnag ya say itaynan nen Jesus et say ipatey tan kioli to ya kapkapangibaga tod sikara. (Mateo 16:21) Diad sayan tongtongan et apaneknekan ya imposiblin nagawa imay labay nen Pedro ta talagan kaukolan a manirap tan ompatey si Jesus.
Nayarin abangobangon lay taloran apostol tan mankelaw iran maong ed nanenengneng tan narerengel da. Sakey iyan pasingawey, balet singa iya tudtua ed si Pedro kanian akibiang ed tongtongan da tan inkuan to: “Rabbi, maabig no dia ti la. Kanian abuloyan mo kamin mangipaalagey na taloran tolda, sakey parad sika, sakey parad si Moises, tan sakey parad si Elias.” (Marcos 9:5) Kasin labay nen Pedro so mangipaalagey na tolda pian ombayag ni pasingawey?
Legan a mansasalitay Pedro, walay tinmarong ed sikaran maliwawan lurem tan oniay inkuan na sakey a boses a nanlapud lurem: “Saya so Ana’ko, say inad-arok, ya inabobonan ko. Dengel kayod sikato.” Nen nadngel day boses na Dios, ataktakot iray apostol tan dinmakmomo ra, balet inkuan nen Jesus: “Alagey kayo. Agkayo natatakot.” (Mateo 17:5-7) Kaalagey da, si Jesus labat lay anengneng na taloran apostol. Asumpal lay pasingawey. Nen maliwawa la tan oneepas la rad palandey, ingganggan nen Jesus: “Agyo ibabagad anggan siopa so pasingawey anggad napaoli so Anak na too.”—Mateo 17:9.
Say impakanengneng dad si Elias diad pasingawey et pankelawan na saray apostol. Intepet da: “Akin et ibabaga na saray eskriba a nepeg ya onsabin unona si Elias?” Inmebat si Jesus: “Sinmabi lay Elias, tan agda binidbir.” (Mateo 17:10-12) Say tutukoyen nen Jesus et si Juan Bautista, ya anumpal ed betang to ya miparad si Elias. Imparaan nen Elias so dalan parad si Eliseo, imparaan balet nen Juan so parad si Kristo.
Seguradon makapabiskeg iman ya pasingawey ed si Jesus tan saray apostol! Apatnagan ed saman so gloria na Panarian nen Kristo. Kanian anengneng na saray disipulo so “Anak na too ya onsabi ed Panarian to,” a singa insipan nen Jesus. (Mateo 16:28) Nen wala rad palandey, ‘anengneng dan mismo so karlangan to.’ Anggano labay na saray Fariseo so makanengneng na tanda ya mamaneknek a si Jesus so pilien na Dios ya Ari, agto ra inikdan. Balet inabuloyan ton nanengneng a mismo na saray maapit ya disipulo to so impanguman na itsura to, ya mamapaneknek ed saray propesiya na Panarian. Kanian oniay insulat nen Pedro: “Lalon binmiskeg so panagmatalek tayo ed propesiya.”—2 Pedro 1:16-19.


text:
ONLIING! No. 5 2017 | No Walay Trahedya o Kalamidad—Antoy Gawaen Mo?
Akin ya importantin manparaan tayo parad saray trahedya o kalamidad?
Ibabaga na Biblia: “Say marunong et ompapaliis no nanenengneng toy peligro, balet say andiay kakabatan et ondidiretso tan aanien to ray pansumpalan.”—Proverbio 27:12.
Nabasad sayan magasin no antoy dapat tayon gawaen antis, legan, tan kayari na trahedya o kalamidad.
MANUNAN ARTIKULO
No Walay Trahedya o Kalamidad—Antoy Gawaen Mo?
Makatulong irayan tips pian niligtas moy bilay mo tan say arum.
Panon Tayon Makatipid na Kuryente tan Gasolina?
Amtaen tayoy taloran paraan ya makatipid tayoy kuryente tan gasolina: diad abung, luganan, tan inagew-agew ya aktibidad tayo.
SAY EBAT NA BIBLIA
Guerra
Nensaman, akiguerra iray Israelita parad ngaran na Dios. Kasin labay ya ibaga na satan ya naliliketan so Dios ed saray guerra natan?
TULONG PARAD PAMILYA
Kasin Ipeligrom so Bilay Mo Pian Labat Man-enjoy Ka?
Susuboken na saray kabataan no anggad antoy kaya dan gawaen—pero no maminsan et delikado lan maong. Kasin natutukso kan gawaen met itan?
LUGAR TAN TOTOO
Ombisita Tayod Kazakhstan
Saray Kazakh nensaman et kaslakan ya onaalis-alis na ayaman tan manaayam irad yurt. Panon ya nanengneng ed modernon bilay da so tradisyon na inmuunan atateng da?
WALA KASI NANDESINYO?
Say Kurti na Saray Shell ed Dayat
Lapud kurti tan inkagawa na saray shell ed dayat et naproprotektaan so laman ya walad loob.
Arum nin Walad Online
Akin et Agmigi-Guerra Iray Tasi nen Jehova?
Kabkabat ya saray Tasi nen Jehova et agda labay so miguerra. Amtaen no akin.
No Walay Kalamidad, Ontutulong Kami Lapud Panangaro
Diad dakel a bansa, ontutulong iray Tasi nen Jehova no wala ray kalamidad.


text:
AARALEN YA ARTIKULO 21
Agka Paibabalang ed “Karunongan na Sayan Mundo”
“Say karunongan na sayan mundo et inkamakulangkulang ed Dios.”—1 COR. 3:19.
KANSION 98 Say Kasulatan—Pinuyanan na Dios
DIAD SAYAN ARTIKULO *
1. Antoy iiter ed sikatayo na Salita na Dios?
SARAG tayon arapen so anggan anton subok ta si Jehova so Makapadinayew a Managbangat tayo. (Isa. 30:20, 21) Iiter ed sikatayo na Salita to so amin ya kaukolan tayo pian magmaliw tayon “sigpot a makayari” tan “akaparaan a maong parad amin a maabig a gawa.” (2 Tim. 3:17) No manbilay tayo base ed saray bangat na Biblia, magmaliw tayon mas marunong nen saramay mangipapaseseg ed “karunongan na sayan mundo.”—1 Cor. 3:19; Sal. 119:97-100.
2. Antoy aralen tayo ed sayan artikulo?
2 Singa nanengneng tayo ed sayan artikulo, mabetbet ya say karunongan na mundo et sagyaten to ray pilalek na laman. Kanian nayarin nairapan itayon labanan so tendensia ya mannonot tan onkiwas ya singa saray totoo ed mundo. Kampegan oniay ibabaga na Biblia: “Manalwar kayo pian anggapoy makarel ed sikayo diad panamegley na pilosopiya tan maapan panagpalikdo unong ed tradisyon na totoo.” (Col. 2:8) Diad sayan artikulo, aralen tayo no anto ray agawa ya mangipanengneng ya inawat na totoo so duaran panagpalikdo odino katilaan nen Satanas. Diad saratan ya dua, nanengneng tayo no akin ya makulangkulang so karunongan na sayan mundo tan no akin ya say karunongan a walad Salita na Dios et mas superyor nen say antokaman a karunongan ya iyoopresi na mundo.
ANGUMAN SO ESTANDARTE ED MORAL
3-4. Panon ya anguman so panmoria na totoo ed moralidad diad United States nen 1900 anggad 1930?
3 Diad United States nen taon 1900 anggad 1930, anguma-uman so panmoria na totoo nipaakar ed moralidad. Antis na satan, panisiaan ni na dakel a totoo ya say sekso et para labat ed sanasawa tan ag-itan pantotongtongan ed publiko. Balet inmabeban maong so estandarte na totoo tan inawat da la iray kagagawan makapuy.
4 Nen 1920 anggad 1929, saray totoo et nampokus ed saray panliliket, kuarta, tan pisekso. “Dinmakel iray pelikula, palabas ed teatro, kansion, nobela, tan advertisement ya walay karga to nipaakar ed sekso,” so kuan na sakey ya researcher. Legan na saratan ya taon, saray sayaw et nagmaliw ya mas makapaakit tan say estilo na panangawes et aliwa lan masimpit. Singa impropesiya na Biblia nipaakar ed kaunoran iran agew, saray totoo et “mas inaro ray panliliket.”—2 Tim. 3:4.
5. Antoy agawa ed panmoria na totoo ed moralidad manlapu la nen 1960?
5 Manlapu la nen 1960, dinmakel so manaamong ya agkasal tan nagmaliw ya normal labat parad dakel so homoseksualidad tan pidiborsyo. Diad nanduruman klase na babantayan, nagmaliw ya mas parungtalan so pangipapanengneng ed pisekso. Antoy resulta na sarayan amin? Imbaga na sakey ya autor ya dakel so makapaermen ya resulta nen anguman so estandarte na saray totoo ed moral. Singa bilang, nabubuyak iray pamilya, saksakey ya ateng so mamapabaleg ed ananak, dakel so makakalikna na sakit ed emosyon, tan say arum et naadik ed pornograpiya. Say ikakayat na saray sakit ya naalad pisekso, singa say AIDS, et sakey met ya paneknek ya makulangkulang so karunongan na mundo.—2 Ped. 2:19.
6. Akin ya naliliketan si Satanas ed abebbeban panmoria na mundo ed sekso?
6 Talagan abebbeba so panmoria na mundo ed sekso. Ontan so labay nen Satanas, tan seguradon naliliketan lapud uusaren na totoo so sekso diad paraan ya aglabay na Dios, ya ipapanengneng dan agda rerespetoen so regalon panangasawa ya inter na Dios ed saray totoo. (Efe. 2:2) Ipapanengneng na saray imoral ya totoo ya agda papablien so balibalin regalo nen Jehova ya nawalaan na ananak, tan lapud imoral ya gagawaen da et nayarin ag-ira makaawat na bilay ya andi-anggaan.—1 Cor. 6:9, 10.
SAY ESTANDARTE NA BIBLIA ED MORALIDAD
7-8. Akin ya say panmoria na Biblia nipaakar ed sekso et superyor nen say panmoria na mundo?
7 Saray totoo ya tutumboken day karunongan na sayan mundo et babalawen day estandarte na Biblia ed moral, ya ibabaga ran aliwa la itan ya praktikal. Nayarin ibaga ra, ‘Akin et ginawa itayo na Dios ya walaan na seksual ya pilalek insan to tayo balet bagaan ya pigilan tayo itan?’ Satan ya tepet et base ed lingon papanisiaan na saray totoo ya sarag dan gawaen so antokaman ya labay da. Balet duma so ibabaga na Biblia. Say panmoria na Biblia nipaakar ed sekso et mamapagalang ed saray totoo lapud ibabangat na satan ya sarag tayon labanan iray mauges ya pilalek. (Col. 3:5) Ontan met, inter nen Jehova so regalon panangasawa, ya diad panamegley na satan ya uksoyan et nayarin peneken iray seksual ya pilalek ed dugan paraan. (1 Cor. 7:8, 9) Diad uksoyan na panangasawa, panliketan na sanasawa so sekso ya anggapoy nalikna ran pakakonsiensia tan panaburido, ya kaslakan a nalilikna na saramay manggagawa na imoralidad.
8 Say karunongan ya walad Biblia et duma ed karunongan na sayan mundo lapud ibabangat na satan so dugan pangipasen ed sekso. Ibabaga na satan ya say sekso et nayarin panlapuan na liket. (Pro. 5:18, 19) Balet ibabaga met na Biblia: “Nepeg ya amtaen na kada sakey ed sikayo no panon ton kontrolen so dilin laman to unong ed kasantosan tan kagalangan, ya aliwan diad maagum tan agnakontrol a pantintindek ed sekso a singa ed saray nasyon ya agda kabat so Dios.”—1 Tes. 4:4, 5.
9. (a) Legan na taon 1900 anggad 1930, panon ya apaseseg iray totoo nen Jehova ya tumboken so superyor ya karunongan ya walad Biblia? (b) Anton bilin so nabasad 1 Juan 2:15, 16? (c) Base ed Roma 1:24-27, anto ran kagagawa so agnepeg ya aligen na saray Kristiano?
9 Legan na taon 1900 anggad 1930, saray totoo nen Jehova et agnampaimpluensya ed panmoria na saray totoon ‘aglan balot makakaliknay kababaingan.’ (Efe. 4:19) Ginawa day anggaay nayarian da ya tumboken iray estandarte nen Jehova. Imbaga na Watch Tower ya Mayo 15, 1926 ya “say sakey a laki odino bii et nepeg ya masimpit tan malinis so nonot tan kiwas to, lalo la ed pidedeneng ed agkaparay sekso.” Anggano onuuges so kipapasen na mundo ed saman, saray totoo nen Jehova et tinumbok day superyor ya karunongan ya walad Biblia. (Basaen so 1 Juan 2:15, 16.) Talagan misalsalamat itayo lapud inter na Dios so Salita to! Misalsalamat tayo met ta itatarya nen Jehova iray espiritual ya naakan diad dugan panaon ya ontutulong ed sikatayo pian ag-itayo nibalang na karunongan na sayan mundo. *—Basaen so Roma 1:24-27.
ATAGTAGEY SO PAKANENGNENG NA TOTOO ED SARILI DA
10-11. Antoy impasakbay na Biblia ya nagawa diad kaunoran iran agew?
10 Impasakbay na Biblia ya diad kaunoran iran agew, saray totoo et magmaliw ya ‘maaro ed sarili da.’ (2 Tim. 3:1, 2) Agtayo la sirin pankelawan ya ipapaseseg na sayan mundo so makasarilin ugali. Imbaga na sakey ya reperensya ya manlapu la nen 1970, dinmakel iray libro nipaakar ed no panon kunon magmaliw ya marakep so bilay. Ibabaga na arum a libro ya anggapo kunoy kaukolan ya umanen na sakey ed sarili to tan agto nepeg ya isipen ya walay aliwa ed sikato. Singa bilang, imanoen iyan imbaga na sakey ya libro: “Arom so sarilim ta sika so sankagangganaan [odino sankaguapoan] ed interon mundo tan anggapoy mipara ed abilidad mo.” Ibabaga met na satan ya libro ya akauley so sakey ya mandesisyon ed no antoy labay ton gawaen, tan sarag to kunon gawaen so anggan anto ya duga ed pakanengneng to.
11 Satan ya ideya et mipara ed samay imbaga nen Satanas ed si Eva. Imbaga tod si Eva ya sarag to kunoy ‘magmaliw ya singa Dios, ya amta toy maong tan mauges.’ (Gen. 3:5) Diad panaon tayo, atagtagey ya maong so pakanengneng na dakel a totoo ed sarili da kanian iisipen da ya anggapoy nepeg ya mandikta ed sikara ed no antoy duga tan aliwa—anggan say mismon Dios! Singa bilang, napatnagan itan ya ugali ed pangipapasen na totoo ed panangasawa.
12. Antoy panmoria na mundo ed panangasawa?
12 Igaganggan na Biblia so asawan laki tan bii ya igalang day sakey tan sakey tan tooren day sipanan da nen nankasal ira. Ibabangat na satan ya say sanasawa et nepeg ya determinado ya maniba legay bilay. Nabasa tayo: “Taynan na laki so ama tan ina to tan iyamong toy asawa to, tan magmaliw iran sakey a laman.” (Gen. 2:24) Duma balet so panmoria na saramay naimpluensyaan na karunongan na sayan mundo, ta ibabaga ran say asawan laki tan asawan bii et nepeg kuno ya manpokus ed sarili ton pankaukolan. Oniay imbaga na sakey ya libro nipaakar ed diborsyo: “Diad arum ya seremonya, samay kaslakan ya sipanan ed kasal ya ‘maniba ta legan a sikatan dua so manbibilay’ et sinalatan na sipanan ya ‘maniba ta legan a sikatan dua so manaaroan.’” Lapud ipapasen na totoo ya aliwan permanente so panangasawa, nabubuyak iray pamilya tan dakel so makakaliknay sakit ed emosyon. Malinew ya say panmoria na mundo ed panangasawa et makulangkulang.
13. Antoy sakey ya rason no akin ya kabkabusol nen Jehova iray mapaatagey?
13 Ibabaga na Biblia: “Siopaman a mapaatagey so puso to et kabkabusol nen Jehova.” (Pro. 16:5) Akin et kabkabusol nen Jehova iray mapaatagey? Say sakey a rason et lapud aaligen na saramay atagey so pakanengneng dad sarili da so mismon inkamapaatagey nen Satanas. Isip mo pa, panisiaan nen Satanas ya nepeg ya ondakmomo tan mandayew ed sikato si Jesus—samay inusar na Dios diad impamalsa ed amin a bengatla! (Mat. 4:8, 9; Col. 1:15, 16) Saramay mapaatagey et iisipen dan marunong ira, balet makulangkulang ira ed pakanengneng na Dios.
SAY IBABANGAT NA BIBLIA YA DUGAN PANMORIA ED SARILI
14. Antoy ibabaga na Roma 12:3 ya ontulong ed sikatayon nawalaan na balansin panmoria ed sarili tayo?
14 Tutulongan itayo na Biblia ya nawalaan na balansin panmoria ed sarili tayo. Ibabaga na Biblia ya duga met labat ya aroen tayoy sarili tayo. Imbaga nen Jesus: “Arom so kaparam a too a singa ed sikan dili.” (Mat. 19:19) No ontan sirin, nepeg labat ya imanoen tayo iray pankaukolan tayo. Balet ibabangat na Biblia ya agtayon balot nepeg ya isipen a mas importante tayo nen say arum. Imbes, oniay nabasa tayo: “Agkayo manggagaway antokaman lapud inkamakolkol odino inkamapaatagey, noagta magmaliw kayon mapaabeba, ya ipasen yon mas atagey so arum nen say sikayo.”—Fil. 2:3; basaen so Roma 12:3.
15. Akin et kombinsido ka ya maabig ya tumboken so simbawa na Biblia nipaakar ed panmoria ed sarili?
15 Natan, say simbawa na Biblia nipaakar ed dugan panmoria ed sarili et babalawen na dakel a totoon ipapasen a marunong. Ibabaga ra ya no ipasen moy arum ya mas atagey nen say sika, makapuy ka tan mainomay kan lokoen. Balet diad tua, antoy resulta no say sakey et ipatnag to so makasarilin ugali ya ipapaseseg na mundo nen Satanas? Antoy naiimanom? Kasin maliket iray totoon makasarili? Kasin maliket so pamilya da? Kasin walaan ira na tuan kakaaro? Kasin maapit so relasyon da ed Dios? Base ed obserbasyon mo, dinan so mas makagunggona—say itumbok ed karunongan na sayan mundo odino diad karunongan ya walad Salita na Dios?
16-17. Antoy pisalsalamatan tayo, tan akin?
16 Saray totoon tutumboken da so simbawa na saramay ipapasen na mundo ya marunong et singa sakey ya toon nababalang ya mantetepet na direksion ed sakey met ya toon nababalang. Oniay imbaga nen Jesus nipaakar ed saray “marunong” ya lalaki diad panaon to: “Bulag iran manangigiya. Sirin, no itabin na bulag so sakey nin bulag, napelag iran dua ed abot.” (Mat. 15:14) On, say karunongan na sayan mundo et inkamakulangkulang ed Dios.
17 Saray makabat ya simbawa na Biblia et apaneknekan la ya lanang ya “makagunggona parad panagbangat, pananimbawa, panangipetek, panagdisiplina unong ed inkatunong.” (2 Tim. 3:16) Talagan misalsalamat itayo ta proprotektaan itayo nen Jehova panamegley na organisasyon to pian ag-itayo naimpluensyaan na karunongan na sayan mundo! (Efe. 4:14) Saray espiritual ya naakan ya itatarya to so mamapabiskeg ed sikatayo pian natumbok tayo iray estandarte ya walad Salita to. Agaylan baleg ya pribilehyo so paigiya ed napanmatalekan ya karunongan ya walad Biblia!
KANSION 54 “Saya so Dalan”
^ par. 5 Ontulong iyan artikulo pian ombiskeg so pananisia tayo ya si Jehova so alenleneg ya Lapuan na napanmatalekan ya panangigiya. Ipanengneng met na saya ya makapaermen so pansumpalan tayo no tumboken tayo so karunongan na sayan mundo, balet nagunggonaan tayo no iyaplika tayoy karunongan ya walad Salita na Dios.
^ par. 9 Singa bilang, nengnengen so Ang mga Tanong ng mga Kabataan—Mga Sagot na Lumulutas, Tomo 1, kap. 24-26, tan Tomo 2, kap. 4-5.
^ par. 50 DESKRIPSION NA LITRATO: Saray agawa ed bilay na sanasawan Tasi diad inlabas na panaon. Sikaran dua ya manpupulong nen bandad sampot na dekada na 1960.
^ par. 52 DESKRIPSION NA LITRATO: Nen dekada na 1980, nanengneng tayo imay asawan laki ya aasikasoen to so asawa ton mansasakit tan sankanengneng ira na anak dan bii.
^ par. 54 DESKRIPSION NA LITRATO: Natan et papawilen na sanasawa iray maliket ya agawad bilay da diad impanlingkor da ed si Jehova. Mililiket ed sikara so anak dan bii ya natan et wala lay sarili ton pamilya.


text:
Kasin Papablien Moy Libro nen Jehova?
“Sanen nadngel yo . . . so salita na Dios, inawat yo itan . . . bilang salita na Dios, a saya so katuaan.”—1 TES. 2:13.
1-3. Antoy posiblin rason na agpantatalosan di Euodias tan Sintique, tan panon ya napaliisan iratan? (Nengnengen so litratod gapo na artikulo.)
PAPABLIEN na saray lingkor nen Jehova so masanton libro to, say Biblia. Lapud aliwa tayon perpekto, kaukolan tayon amin so simbawa na Kasulatan. Kasin unoren tayo itan? Imanoen iray inmunan siglon Kristiano ya si Euodias tan si Sintique. Wala ray seryoson agpantatalosan na sayan duaran alanaan ya bibii. Anto iratan? Anggapoy ibabaga na Biblia. Balet bilang ilustrasyon, imanoen tayoy posiblin agawa.
2 Kunwari et inimbitaan nen Euodias so pigaran agagi pian mangan tan manistoryaan ed abung da. Agnaimbitaan si Sintique, balet abalitaan to ya malikeliket ira. Nayarin imbaga nen Sintique: ‘Agto ak labat inimbitaan nen Euodias! Abaloan ko sankaaro kami.’ Lapud pakalikna to et nibaliwala, binmetel so panangaro nen Sintique ed si Euodias tan pansususpetsaan to ni ingen. Kanian namprepara met si Sintique, tan inimbitaan to met iraman ya agagi—balet agto inimbitaan si Euodias! Sayan agpantatalosan nen Euodias tan Sintique et nayarin deralen toy kareenan na interon kongregasyon. Ag-ibabaga na Biblia no antoy nansumpalan, balet nayarin dinmengel irayan agagi ed maaron simbawa nen apostol Pablo.—Fil. 4:2, 3.
3 Nayarin nagawa met so ontan ed saray kongregasyon na totoo nen Jehova natan. Balet nasolusyonan odino napaliisan iratan ya problema no iyaplika tayoy simbawan walad Salita na Dios, say Biblia. Tan no papablien tayon maong so Libro nen Jehova, unoren tayo ray instruksion to.—Sal. 27:11.
SAY LIBRO NA DIOS TAN EMOSYON NA TOO
4, 5. Antoy isisimbawa na Salita na Dios nipaakar ed pangontrol tayod emosyon tayo?
4 Aliwan mainomay ya kontrolen so emosyon tayo no say pakalikna tayo et ininsulto odino minelmelag itayo. Makapadismaya no aliway impantrato ed sikatayo lapud lahi, kolor, odino itsura tayo. Tan mas ansakit no kaagian tayo so nanggawad satan! Kasin walay simbawa na Salita na Dios ya makatulong ed sikatayon nakontrol iyan makapuy ya ugali na imperpekton too?
5 Manlapud gapo et inobserbaan nen Jehova so relasyon na totoo ed sakey tan sakey. Iimanoen toy nalilikna tan kagagawa tayo. No negatiboy iisipen tayo odino makakapasnok itayo, nayarin makapangibalikas tan makapanggawa tayoy pagbabawian tayo. Kanian makabat no iyaplika tayoy simbawa na Biblia ya kontrolen tayoy petang na ulo tan paliisay onsyodot ya tampol! (Basaen so Proverbio 16:32; Eclesiastes 7:9.) Amin tayo et kaukolan tayoy magmaliw ya agmasyadon sensitibo tan mas mabulos ya mamerdona. Importantin maong ed si Jehova tan Jesus so panamerdona. (Mat. 6:14, 15) Kasin kaukolan moy magmaliw ya mas mabulos a mamerdona odino kasin kaukolan mon kontroley emosyon mo?
6. Akin ya kaukolan tayon paliisan so magmaliw ya mapasnok?
6 Mainomay ya onsyodot iray totoon agda nakontrol so emosyon da. Kanian ag-ira labay ya nakaiba na arum. Say mapasnok a too et makapuy so impluensya tod kongregasyon. Nayarin agto ipahalatay pasnok o pambusol to, balet saray negatibon kanonotan tan karga na puso to et “niparungtal ed kongregasyon.” (Pro. 26:24-26) Posiblin natulongan na saray elder iray ontan ya agagi a natalosan ya say pasnok, pambusol, tan panem-em na sakit na linawa et agnayari ed organisasyon na Dios. Malinlinew itan ya ibabaga na mabmablin Libro nen Jehova. (Lev. 19:17, 18; Roma 3:11-18) Kasin onabobon kad satan?
NO PANON SO PANGIGIGIYA ED SIKATAYO
7, 8. (a) Panon ya igigiya nen Jehova so kabiangan na organisasyon to diad dalin? (b) Anto ray arum ed saray bilin ya walad Salita na Dios, tan akin ya nepeg tayon unoren iratan?
7 Igigiya tan papakanen nen Jehova so kabiangan na organisasyon to diad dalin panamegley na “matoor tan makabat ya aripen” ya iwawanwan nen Kristo, say “ulo na kongregasyon.” (Mat. 24:45-47; Efe. 5:23) Singa say mananguley ya ulop nen inmunan siglo, aawaten na sayan aripen so impuyan a salita odino mensahe na Dios, tan papablien ton maong itan. (Basaen so 1 Tesalonica 2:13.) Anto ray arum ed saray bilin odino instruksion ya walad Biblia a pakagunggonaan tayo?
8 Bibilinen itayo na Biblia ya regular ya onatendid saray pantitipon. (Heb. 10:24, 25) Papasesegen itayo met na satan ya mansiansian nankakasakey ed bangat. (1 Cor. 1:10) Ibabaga na Salita na Dios ya iyuna tayod bilay tayo so Panarian. (Mat. 6:33) Idadanet met na Kasulatan ya obligasyon tan pribilehyo tayoy manpulong ed kaabungan, diad matoon lugar, tan diad impormal ya paraan. (Mat. 28:19, 20; Gawa 5:42; 17:17; 20:20) Bibilinen na Libro na Dios iray elder ya pansiansiaen dan malinis so organisasyon to. (1 Cor. 5:1-5, 13; 1 Tim. 5:19-21) Tan igaganggan nen Jehova ya nepeg a malinis ed pisikal tan espiritual so amin a membro na organisasyon to.—2 Cor. 7:1.
9. Antoy saksakey ya uusaren nen Jesus natan pian natulongan itayon natalosan so Salita na Dios?
9 Nayarin isipen na arum ya sarag dan talosan a bukor so Biblia. Balet tinuro nen Jesus so ‘matoor ya aripen,’ bilang say saksakey ya usaren to pian iparaan so espiritual ya naakan. Manlapu la nen 1919, uusaren na nitronon ari ya si Jesu-Kristo iyan aripen pian natalosan na saray papatumbok to so Libro na Dios tan niyaplika day simbawa na satan. No unoren tayoy instruksion na Biblia, napansiansia tayoy kalinisan, kareenan, tan pankakasakey ed kongregasyon. Tepetan tayoy sarili tayo, ‘Kasin matoor ak ed sayan aripen ya uusaren nen Jesus natan?’
MAPLES YA ONAABANTE SO KARWAHE NEN JEHOVA!
10. Antoy ibabaga na libro na Ezequiel nipaakar ed kabiangan na organisasyon nen Jehova ed tawen?
10 Diad tulong na Biblia et naamtaan tayoy nipaakar ed kabiangan na organisasyon nen Jehova ed tawen. Singa bilang, akaawat na pasingawey si propetan Ezequiel ya say kabiangan na organisasyon na Dios ed tawen et irerepresenta na mangatatawen ya karwahe. (Eze. 1:4-28) Akalugan ed sayan karwahe si Jehova, tan onla itan ed anggan iner ya pangipaarapan na espiritu to. Kanian say kabiangan na organisasyon nen Jehova ed tawen so mangidadaulo ed organisasyon to diad dalin. Talagan onaabante so karwahe! Isipen pa so dakel ya pananguman ed organisasyon ed apalabas ya samploy taon—amin iratan et lapud panangigiya nen Jehova. Lapud asingger lan deralen nen Kristo tan saray masanton anghel to iyan mauges a mundo, maples ya onaabante so karwahe nen Jehova pian niyalangon so soberanya to tan napasanto so ngaran to!
11, 12. Anto ray nagagawaan na organisasyon nen Jehova?
11 Isipen pay nagagawaan na kabiangan na organisasyon na Dios ed dalin diad sayan kaunoran iran agew. Konstruksion. Nilasus ya agagi so makulikulin mangipapaalagey ed balon headquarters na Saray Tasi nen Jehova diad Warwick, New York, U.S.A. Diad panangigiya na Worldwide Design/Construction Department, nilibon boluntaryo manlapud nanduruman bansa so impasyan mantratrabaho pian mangipaalagey na saray balon Kingdom Hall tan mangapiger ed saray pasilidad na branch. Misalsalamat tayod saray dakel a boluntaryo ya makulikulin mankikimey ed sarayan proyekto! Tandaan ya bebendisyonan nen Jehova iray mapaabeba tan matoor ya mandodonasyon pian nasumpal irayan proyekto.—Luc. 21:1-4.
12 Edukasyon. Imanoen pa ray nanduruman eskuelaan ya mangibabangat nipaakar ed Dios. (Isa. 2:2, 3) Wadtan so Pioneer Service School, School for Kingdom Evangelizers, Gilead School, Bethel Entrants’ School, School for Circuit Overseers and Their Wives, School for Congregation Elders, Kingdom Ministry School, tan say School for Branch Committee Members and Their Wives. Talagan labalabay nen Jehova ya ibangat iray totoo to! Nipapaseseg met so panaral na Biblia diad website tayon jw.org ta available ditan iray publikasyon tayo ed nilasus iran lenguahe. Diad satan ya site et wala ray espisyal a seksion parad ugugaw, pamilya, tan wala met iray balita. Kasin uusaren yoy jw.org diad ministeryo yo tan diad panagdayew na pamilya yo?
MANMATOOR ED SI JEHOVA TAN SUPORTAAY ORGANISASYON TO
13. Antoy responsabilidad tayo ran matoor ya mandadayew ed si Jehova?
13 Baleg a pribilehyo so magmaliw a kabiangan na organisasyon nen Jehova! Amta tayo ray kakaukolanen tan estandarte to, kanian responsabilidad tayon gawaen no antoy duga tan suportaay soberanya to. Lapud onuuges lan onuuges so mundo, kaukolan tayon ‘busoley kaugsan’ ya singa pangipapasen nen Jehova ed satan. (Sal. 97:10) Agtayo mipakna ed saray totoon anggapoy takot dad Dios ya mangibabagan: “Say maong et mauges tan say mauges et maong.” (Isa. 5:20) Lapud labay tayon napaliket so Dios, pansasagpotan tayoy mansiansian malinis ed pisikal, moral, tan espiritual. (1 Cor. 6:9-11) Inaro tayoy Jehova tan manmamatalek tayod sikato; nandesisyon tayon manmatoor ed sikato diad pangunor ed saray estandarte to ya malinew a nabasad mabmablin Libro to. Tan gagawaen tayoy anggaay nayarian tayon unoren iratan no wala tayod abung, kongregasyon, trabaho, eskuelaan, tan inerman ya kawalaan tayo. (Pro. 15:3) Imanoen ni pigaran paraan ya nipanengneng tayoy katooran tayod Dios.
14. Panon ya nipanengneng na saray Kristianon atateng so katooran dad Dios?
14 Panagpabaleg na ananak. Nipapanengneng na saray Kristianon atateng ya matoor irad si Jehova no ipapasal da iray anak da base ed Salita to. Saray atateng ya walay takot dad Dios et ag-ira manpapaimpluensyad kultura na bansa ra nipaakar ed panagpabaleg na ananak. Agmanpapaimpluensya ed espiritu na mundo iray Kristianon pamilya. (Efe. 2:2) Ag-isipen na bautismadon ama ya, ‘Diad bansa mi saray bibii so manbabangat ed ananak.’ Malinew so ibabaga na Biblia ya: ‘Sikayo ran kaamaan, itultuloy yon pabalegen iray anak yo diad disiplina tan panamilin [simbawa; panangigiya] nen Jehova.’ (Efe. 6:4, paimanod leksab) Labay na saray Kristianon atateng ya saray anak da et magmaliw ya singa si Samuel, a nansiansiay Jehova ed sikato diad ibabaleg to.—1 Sam. 3:19.
15. Panon tayon nipanengneng so katooran tayod si Jehova no manggagawa tayoy importantin desisyon?
15 Panagdesisyon. No manggawa tayoy importantin desisyon, nipanengneng tayoy katooran tayod Dios no konsultaen tayoy Salita tan organisasyon to. Pian natalosan tayoy kaimportantian na satan, iyilustra tayod sakey ya akaugalian na dakel ya atateng. Apasalan na dakel ya mantratrabahod arum a bansa ya ipaasikasod kapamilya da iray kapangiyanak ya ananak da pian nituloy day mantrabaho tan makalmoy kuarta ed abroad. Tua, personal iyan desisyon, balet nepeg tayon tandaan ya eebatan tayod Dios iray desisyon tayo. (Basaen so Roma 14:12.) Duga kasin mandesisyon tayo nipaakar ed pamilya tan pananap na pambilay ya agtayo ni inkonsidera so ibabaga na Biblia? Andi! Kaukolan tayoy panangigiya na Ama tayod tawen lapud agtayo kanepegan ya ‘igiya so kupbang’ tayo.—Jer. 10:23.
16. Nen nananak so sakey ya bii, antoy kaukolan ton desisyonan tan antoy akatulong ed sikaton gawaen so duga?
16 Walay sakey ya biin nananak nen mantratrabahod arum a bansa tan plano ton ipaasikasoy anak tod atateng to diad bansa ra. Pero nen nananak, walay Tasi nen Jehova ya angiyaral ed sikato na Biblia. Tuloytuloy so impanaral to tan naamtaan ton obligasyon ton pabalegan so anak to ya mandayew met ed si Jehova. (Sal. 127:3; Pro. 22:6) Nampikasi tan imbaga tod si Jehova so amin a walad puso to, ya singa ibibilin na Biblia ya gawaen tayo. (Sal. 62:7, 8) Imbaga to met so problema to ed samay mangiyaaral ed sikato tan diad saray kakongregasyon to. Anggano pipiliten na saray kapamilya tan kakaaro to ya ipaasikasoy ugaw ed atateng to, amoria ton aliwa itan. Lapud pandinayewan na asawan laki so suporta na kongregasyon ed asawa to tan anak to, nampaiyaral na Biblia tan inmatendi met lad saray aral kaibay asawa tan anak to. Kasin parad sayan ina et inebatan nen Jehova so impapuson pikakasi to? Seguradon atan so alikna to.
17. Antoy instruksion ed sikatayo nipaakar ed saray iyaaralan tayoy Biblia?
17 Pangunor ed instruksion. Say sakey ya paraan a nipanengneng tayoy katooran tayod Dios et diad pangunor tayod instruksion na organisasyon to. Singa bilang, imanoen iray suhestion nipaakar ed saray iyaaralan tayo na Biblia. Irerekomenda ya no regular tayo lan iyaaralan na libron Anto so Peteg ya Ibabangat na Biblia? so sakey, mangigana tayo na pigaran minuto kada kayari na panagaral pian sikatoy magmaliw ya pamilyar ed organisasyon. Sarag tayon usaren so video ya Antoy Gagawaen Diad Kingdom Hall? tan say brosyur ya Siopa ray Manggagawa na Linawa nen Jehova Natan? Irerekomenda ya no asumpal ti lan inyaral so libron Ibabangat na Biblia ed progresibon estudyante, isublay tayon iyaral so libron “Mansiansia Kayo ed Panangaro na Dios” anggano abautismoan la. Inter na organisasyon iyan instruksion pian saray balon disipulo et “mansiansian malet ed pananisia.” (Col. 2:7) Kasin uunoren mo irayan suhestion na organisasyon nen Jehova?
18, 19. Anto ray rason ya pisalamatan tayoy Jehova?
18 Dakel so rason tayon pisalamatan si Jehova! Utang tayod sikatoy bilay tayo, ta no anggapoy Jehova et anggapo tayo met. (Gawa 17:27, 28) Inikdan to tayoy mabmablin regalo—say libro to, say Biblia. Maliket tayon aawaten itan ya mensahe na Dios, a singa saray Kristiano ed Tesalonica ya inawat da itan bilang Salita to.—1 Tes. 2:13.
19 Lapud walad sikatayo so Salita na Dios, inmapit tayod si Jehova tan sikatoy inmapit ed sikatayo. (Sant. 4:8) Inikdan itayo na Ama tayod tawen na balibalin pribilehyon magmaliw ya kabiangan na organisasyon to. Talagan aapresyaen tayo iratan ya bendisyon! Oniay marakdakep ya inkansion na salmista: “Misalamat kayo ed si Jehova, ta sikatoy maomaong; say matoor a panangaro to et mansiansia ya anggad angga.” (Sal. 136:1) Diad Salmo 136 et 26 beses ya binitla a say “matoor a panangaro to et mansiansia ya anggad angga.” No manmatoor tayod si Jehova tan ed organisasyon to, napruebaan tayon tua iratan ya makapaseseg ya imbaga na salmista lapud manbilay tayo ya anggapoy anggaan!


text:
KAPITULO 13
Makaaral ed Impangarap nen Jesus ed Tukso
MATEO 4:1-11 MARCOS 1:12, 13 LUCAS 4:1-13
TINUKSO NEN SATANAS SI JESUS
Kayarin binautismoan nen Juan si Jesus, intonton na espiritu na Dios si Jesus diad kalawakan na Judea. Dakel so kaukolan ton nonoten. Nen bautismo to, “alukasan so tawen.” (Mateo 3:16) Kanian anonotan to iray naaralan tan ginawa to ed tawen. Talagan dakdakel so dalepdepen to!
Si Jesus et 40 agew tan 40 labi tod kalawakan. Legan na satan et agbalot angan. Insan nen narnarasan la, sikatoy inasinggeran nen Satanas a Diablo pian tuksoen, ya inkuan to: “No anak kay Dios, ibagam ed sarayan bato a magmaliw iran tinapay.” (Mateo 4:3) Lapud amta ton makapuy so pangusar na pakayari ton manggaway milagro pian napenek so sarilin panlabayan to, impulisay to itan a tukso.
Balet agtinmunda so Diablo. Nanisip na sananey nin paraan. Tinukso toy Jesus ya ontaboy manlapud toktok na padir na templo. Balet ag-atukso si Jesus ya manpasikat. Imbaga nen Jesus ya base ed Kasulatan, mauges so panubok ed Dios ed ontan a paraan.
Insan diad komatlon tukso, impanengneng na Diablo ed si Jesus so “amin a panarian na mundo tan say karakpan na saratan” tan inkuan to: “Amin iraya et iter kod sika no ondakmomo ka tan mandayew kad siak a maminsan.” Balet siansian mapekder si Jesus tan kuan to: “Arawi ka, Satanas!” (Mateo 4:8-10) Agnampadaeg ed tukso ta amta ton say sagradon panaglingkor et para labat ed si Jehova. On, pinili toy manmatoor ed Dios.
Makaaral tayo ed saraman a tukso tan say impangarap nen Jesus ed saraman. Talagan agawa iraman ya impanukso, tan paneknek a say Diablo et aliwa labat a mauges ya ugali a singa ibabaga na arum. Talagan wala so Diablo balet agnanengneng. Ipapaamta met na saya a say gobierno na mundo et kayarian na Diablo; kokontrolen to iratan. Akin ya talagan makapatuksoy inyopresi to ed Kristo?
Imbaga na Diablo ya ikdan toy premyo si Jesus no mandayew ed sikato ya anggan maminsan labat, tan iter to ni ingen kuno so amin a panarian na mundo. Ompan ontan met so panukso na Diablo ed sikatayo, nayarin ipanengneng to ray makapaingganyon pankanawnawa pian onyaman, nawalaay pakayari, odino posisyon. On, makabat itayo no tumboken tayoy alimbawa nen Jesus diad panmatoor ed Dios anggan antoy onsabin tukso! Balet tandaan ya tinaynan na Diablo si Jesus tan “nanalagar na arum a pankanawnawa.” (Lucas 4:13) Ompan ontan met so gawaen tod sikatayo, kanian kaukolan a naynay itayon akabantay.


text:
TEPET NA SARAY KABATAAN
Akin et Dapat ya Nakaarok so Agik?
“Best friend ya kakolkol”
Say agim et nibagan “best friend ya kakolkol mo.” Inarom, inaro to ka met—pero no maminsan agmo nakasundo. “Makapaasar so agik,” so imbaga nen Helena, ya mantaon na 18. “Talagan amta toy ibaga to tan gawaen to pian asaren ak!”
Wala ray problema na sanaagi ya mainomay ya naayos no mantongtong ira tan no amta day manpalugar. Singa bilang:
Say sanagin lalaki ya saksakey so kuarto da et nayarin pankolkolan day privacy da. Say solusyon? Aralen so manpalugar tan ikdan na privacy so kada sakey. Tumboken so prinsipyo na Biblia ya walad Lucas 6:31.
Sanagin bibii ya “manbabayesan” na kawes balet anggapoy patanir. Say solusyon? Pantongtongan itan tan mangi-set na limitasyon. Tumboken so prinsipyo na Biblia ya walad 2 Timoteo 2:24.
No maminsan, wala ray problema na sanaagi ya mas seryoso tan grabe iray resulta. Nengnengen so duaran alimbawa ed Biblia:
Si Miriam tan Aaron et nanselosan day agi dan si Moises, kanian mauges so resulta. Basaen itan diad Numeros 12:1-15. Insan tepetan so sarilim: ‘Panon kon naiwasan so panselos ed agik?’
Nampasnok a maong si Cain ed agi ton si Abel ya anggad pinatey to. Basaen itan diad Genesis 4:1-12. Insan tepetan so sarilim: ‘Panon kon nakontrol so sarilik no makakapasnok ak ed agik?’
Duaran rason no akin et dapat ya nakaarom ira
Anggan panon kairap ya nakasundo so agim, niay duaran rason no akin ya sulit so panggawam ed anggaay nayarian mo.
Pakanengnengan itan ya matured ka. “Dati et mainomay ak ya manpasnok ed duaran agik ya bibii,” so imbaga na kabataan ya si Alex. “Natan balet et mas kalmado tan mapasensya ak lad sikara. Seguro nan-mature ak met la.”
Ibabaga na Biblia: “Say toon matantan a manpasnok et walaan na aralem a pakatebek [odino, pakatalos], balet say toon agmakankaanos et ipapatnag toy inkamakulangkulang to.”—Proverbio 14:29.
Ipasal ka na satan parad arapen. No agmo naanosan so agim, panon mon pibagayan so magmaliw ya asawam, katrabahom, amom, odino arum ni?
Tandaan: Pian nawalaan kay maliket ya relasyon ed arum, akadepende itan ed no marunong kan mitongtong tan man-ayos na problema, tan mas maong no igapom itan ed pamilyam.
Ibabaga na Biblia: “No posible, diad anggaay nayarian yo, mikareenan kayod amin a totoo.”—Roma 12:18.
Kasin labay moy tulong no panon ya naayos so problemam ed agim? Basaen so “No antoy ibabaga na arum ya kabataan,” insan nengnengen so worksheet ya “No Panon Mon Nakasundo so Agim.”


text:
MANUNAN ARTIKULO | SARAY KATILAAN NIPAAKAR ED DIOS
Katilaan 2: Say Dios et Misteryo
SAY SISIAEN NA DAKEL
Say Kristianon relihyon ya walaan na “taloran manunan klase, say Romano Katoliko, Orthodox, tan Protestante et manisiad sakey a Dios ed taloran Persona: Dios Ama, Dios Anak, tan Dios Espiritu Santo. Unong ed Kristianon teolohiya, sayan sisiaen et agmangibabagan walay taloran dios noagta sarayan taloran persona et saksakey.”
SAY KATUAAN MANLAPUD BIBLIA
Agbalot inisip nen Jesus, say Anak na Dios, ya sikatoy mipetekan o mipara ed Ama to. Imbes, imbaga to: “Onla ak ed Ama, lapud say Ama et babaleg nen say siak.” (Juan 14:28) Imbaga to met ed sakey ed saray papatumbok to: “Onsegep ak ed kawalaan nen Amak tan Ama yo tan Dios ko tan Dios yo.”
Say masanton espiritu et aliwan sakey a persona. Saray Kristiano nensaman et ‘apano na masanton espiritu,’ tan imbaga nen Jehova ya “Ikalbok so espirituk ed amin a klase na totoo.” (Gawa 2:1-4, 17) Say masanton espiritu et agkabiangan na Trinidad. Saya et aktibon puersa na Dios.
NO AKIN YA IMPORTANTIN PANNONOTAN
Impaliwawa na saray Katolikon scholar ya si Karl Rahner tan Herbert Vorgrimler, a say Trinidad et “agnatalosan no anggapoy mangipaamta, tan anggano walay mangipaamta, ag-itan sigpot a natalosan.” Sarag mo kasin aroen so sakey ya imposiblin natalosan odino nakabat? Say doktrinan Trinidad sirin et makaamper ed pangabat tan pangaro ed Dios.
Atalosan nen Marco, ya abitlad akaunan artikulo, a say Trinidad et makaamper. Inkuan to: “Inisip kon iyaamot na Dios so inkasikato ed siak kanian sikatoy lalo laingen ya arawdawi, sakey a misteryo, tan mairap ya asinggeran.” Balet, ibabaga na Biblia ya say Dios et “ag-arawi ed balang sakey ed sikatayo.” (Gawa 17:27) Agto iyaamot so inkasikato, labay ton nakabat tayo. Imbaga nen Jesus: “Amta mi so dadayewen mi.”
“Nen naamtaan kon say Dios et agkabiangan na Trinidad,” so kuan nen Marco, “awalaan ak ya siansia na maapit a relasyon ed sikato.” No manisia tayon si Jehova et sakey a tuan Persona, aliwan misteryo, ag-itayo nairapan ya aroen. “Say agmangaro agto kabat so Dios,” so kuan na Biblia, “ta say Dios sikato so aro.”


text:
No Panon Kan Natulongan na Sayan Brosyur
Natulongan ka na sayan brosyur ya na-enjoy so panaral mod Biblia, say Salita na Dios. Nanengneng mod sampot na kada parapo no iner ed Biblia so pakabasaan moy ebat ed saray tepet ya mabakat so inkisulat to.
No basaen mo ray teksto ed Biblia, isip mo no antoy koneksion na saratan ed tepet. Maliket ya ontulong ed sika so sakey ed Saray Tasi nen Jehova pian natalosan mo no antoy ibabaga na Biblia.—Basaen so Lucas 24:32, 45.
Paimano: Amin ya publikasyon ya abitla ed sayan brosyur et in-publish na Saray Tasi nen Jehova.


text:
‘Say Kanen Ko Et Say Panggaway Linawa Na Dios’
Antoy mamapaliket ed sika? Kasin say relasyon ed arum, singa say panangasawa, pan-pamilya, odino pikakaaro? Nayarin panliketan mo met so mangan ya kaiba iray inad-arom ed bilay. Balet bilang lingkor nen Jehova, agta lalon makapalikliket so panggaway linawa na Dios, say panaral na Salita to, tan say pangipulong ed maong a balita?
Bilang panangidayew ed Amalsa, oniay inkanta nen David ya ari na Israel nensaman: ‘Maliket ak a mangunor na linawam, O Dios ko, say ganggan mo wala ed dalem na pusok.’ (Sal. 40:8) Anggaman aka-eksperiensyay David na kairapan tan desdes, talagan nanliketan to so panggaway linawa na Dios. Siempre, aliwan si David labat so managdayew nen Jehova ya maliket a nanlingkor ed tuan Dios.
Inyaplika nen apostol Pablo iray salitan walad Salmo 40:8 ed Mesias, odino Kristo. Oniay insulat nen Pablo: “Sanen linma dia ed mundo si [Jesus], inkuan to: ‘“Agmo nilabay so bagat tan apay, balet angiparaan kay sakey a laman parad siak. Agmo nanliketan so interon apay a popoolan tan say apay parad kasalanan.” Tan inkuan ko, “Nia! Onsabi ak (diad kabiangan na libro et nisulat iya nipaakar ed siak) pian gawaen koy linawam, O Dios.”’”
Legan ya wadiad dalin si Jesus, nanliketan toy pangobserbad saray pinalsa, piulop ed saray kakaaro, tan pangan ya kaibay arum. (Mat. 6:26-29; Juan 2:1, 2; 12:1, 2) Balet, say talagan nampokusan tan nanliketan ton maong et say panggaway linawa na Ama tod tawen. Diad tua, imbaga nen Jesus: “Say kanen ko et say panggaway linawa na samay angibaki ed siak tan say panumpal ed kimey to.” (Juan 4:34; 6:38) Naaralan na saray disipulo nen Jesus ed Katawan da so sekreto na tuan liket. Malikeliket tan mabulbulos dan impulong so mensahe na Panarian ed arum.
‘ONLA KAYO TAN IBANGAT YO RAY TOTOO’
Ingganggan nen Jesus ed saray papatumbok to: “Onla kayo . . . tan ibangat yo iray totoo ed amin a nasyones pian magmaliw iran disipulok, a bautismoan yo ra ed ngaran na Ama tan ed ngaran na Anak tan ed ngaran na masanton espiritu, ya ibangat yo ran mangunor ed amin a bengatlan ingganggan ko ed sikayo. Tan nia! wala ak ed sikayo ed amin ya agew anggad sampot a panaon na mundo.” (Mat. 28:19, 20) Kaibad sayan kimey so pampulong ed saray totoo iner man so kawalaan da, pamawil ed saramay angipanengneng na interes, tan pangiyaral na Biblia ed sikara. Say panggawad sayan kimey so lapuan na tuan liket.
Lapud panangaro, makapantultuloy tayon manpulong anggano wala ray ag-interesado
Balanglan interesado odino andi iray totoo ed mensahe tayo, baleg so epekto na panmoria tayo ed no panon tayon magmaliw a maliket ed ministeryo. Akin et tuloytuloy tayo nin ipupulong so maong a balita anggano wala ray isusumpa odino ag-interesado? Lapud amta tayon say pibiang ed pangipulong na Panarian tan pangibangat ed saray totoo et pangipatnag na panangaro tayod Dios tan ed kapara tayon too. On, bilay so nalalanor
USAREN SO AMIN A PANKANAWNAWA
No mangusar tayoy matukoy iran tepet diad ministeryo, kaslakan lan maabig so resulta. Sakey ya kabuasan, walay anengneng nen Amalia ya sakey a lakin manbabasa na dyaryo ed park. Inasinggeran to tan tinepet to no walay abasa ton maong a balita. Nen imbaga to may laki ya anggapo, inkuan nen Amalia, “Walay ibagak ed sikayo ya maong a balita nipaakar ed Panarian na Dios.” Naninteresan iya na samay laki, tan inawat toy panangiyaral na Biblia. Akapangigapo si Amalia na taloran panangiyaral na Biblia diad saman a park.
Manpupulong si Janice ed lugar ya pantratrabahoan to. Sanen angipanengneng na interes so security guard tan say katrabaho to ed artikulod Say Panag-bantayan, imbaga nen Janice ed sikara ya regular to la ran ikdan na magasin. Ontan met so ginawa tod sakey a katrabaho to ya agustoan to ray nanduruman topic diad Say Panag-bantayan tan Onliing! Lapud satan, wala lamet so katrabaho ton akikerew na saray magasin. “Talagan bendisyon manlapud si Jehova!” so inkuan nen Janice. Ag-abayag et wala lay 11 ya totoon regular ton iikday magasin diad pantratrabahoan to.
MAGMALIW A POSITIBO
Pinaseseg na ombiabiahen manangasikaso iray agagi ya no manpupulong irad kaabungan et agda sasampotan so tongtongan diad basta pangibagan ompawil lamet irad arum ya agew. Imbes, tepetan day householder: “Labay yon ipanengneng kod sikayo no panon so panag-aral na Biblia?” odino, “Anton agew tan oras so labay yon ipawil ko pian nituloy tayoy tongtongan?” Inreport na ombiabiahen manangasikaso ya diad impangusar dad sayan presentasyon, saray agagi ed kongregasyon ya binisita to et akapangigapoy 44 a panangiyaral na Biblia diad loob na sakey simba.
No pawilen a tampol iray interesado, anggan pigaran agew ni labat kayari unonan impitongtong, talagan epektibo. Akin? Lapud ipapanengneng tayon talagan interesado tayon natulongan iramay matuan impanpuson totoo ya natalosan so Biblia. Sanen tinepetan so sakey ya bii no akin ya inawat toy panangiyaral na Biblia ed Saray Tasi nen Jehova, imbaga to, “Nanaral ak na Biblia ta impatnag day panangaro tan talagan interesado rad siak.”
Nayarin itepet mod householder, “Labay yon ipanengneng kod sikayo no panon so panag-aral na Biblia?”
Ag-abayag kayarin nanaral si Madaí ed Pioneer Service School, sikatoy mangikokondukta la na 15 a panangiyaral na Biblia tan akapangiyindorso ni na 5 ed arum ya agagi. Pigara ed saray iyaaralan to et regular lan onaatendi ed saray pantitipon tayo. Antoy akatulong ed si Madaí pian nawalaay dakel ya iyaaralan? Sikatoy apaseseg ed PSS a maseet ya ompawil anggad naromog to ra may angipanengneng na interes ed unonan impitongtong to. Oniay inkuan na sakey nin agi ya dakel so atulongan ton naaralan so katuaan ed Biblia, “Naaralan kon importante so inkaseet diad panag-RV pian natulongan iray totoon malabay a nakabat si Jehova.”
No man-RV tayon tampol, ipapanengneng tayon talagan interesado tayod saramay malabay a natalosan so Biblia
Kaukolay inkaseet ed panagpawil tan panangikonduktay panangiyaral na Biblia. Balet nabawbawim so amin ya impansagpot mo. No mibibiang tayo ed kimey a panangipulong na Panarian, natulongan tayoy arum ya ‘nawalaan na suston pikakabat ed katuaan,’ tan lapud satan et nilaban ira. (1 Tim. 2:3, 4) Sikatayo balet, nalikna tayoy inkapnek tan agnaparaan ya liket.


text:
Siopay Akaunan Nandesinyo?
Diad agano ni ran taon, saray sientista tan inhenyero et nibagan paibabangat ed tantanaman tan ayayep. (Job 12:7, 8) Aaralen tan aaligen da iray desinyo na nanduruman ayep tan tanaman (tatawagen iyan biomimetics), diad ontan et makapan-imbento ira tan napaaligwas da ni iray naimbento la. Legan mon babasaen iray alimbawa na saya, tepetay inkasika, ‘Siopan talagay makanepegan a narayew ed sarayan desinyo?’
Makaaral Tayo’d Palikpik na Balyena
Antoy naaralan na saray managdesinyo na eroplano ed balyenan tatawagen ya humpback? Dakel. Say belat na matatken lan humpback et ngalngali 30 tonilada, singa kabelat na napnon trak. Say laman to et matalker tan angkabaleg iray palikpik to a singa ra payak. Sayan balyena a 12 metros so karukey to et mapmaples ya onlangoy.
Say pankelawan na saray researcher et no akin a sarasarag na sayan balyena so mantelektelek ed danum anta matalker so laman to. Adiskobre ra a say rason manaya et saray palikpik to. Say arap a gilig-gilig na palikpik to et aliwan pino, noagta akutab-kutaban tan walaay atalunton ya utok-utok a tatawagey tubercle.
Lapud sarayan tubercle na humpback, mas mainomay toy onimwas tan sarasarag ton subaen so danum. Panon? Impaliwawa na dyurnal a Natural History a saray tubercle so ontutulong pian mapmaples ya onkudyas so danum ed palikpik na sayan balyena, anggan sano biglan onimwas.10
Siopa so akanggaway patent na desinyoy tantanaman tan ayayep?
Antoy napangusaran ed sayan adiskobre? No iyalig so payak na eroplano ed sayan desinyo, agla kaukolay dakel ya aparato a mangimaneobra ed payak odino arum nin aparato a mangontrol ed dagem. Say ontan a payak et mas maligen, liktar, tan mainomay a mintinaen. Unong ed eksperto ed biomechanics a si John Long, agmanbayag et “de-utok lay payak na amin ya eroplano, a singa palikpik na humpback.”11
Pangalig ed Payak na Seagull
Abayag lan inyalig so payak na eroplano ed payak na siwit. Balet, diad agano ni et mas pinaaligwas na saray inhenyero iyan impangalig da. Inreport na magasin a New Scientist a “saray researcher ed Unibersidad na Florida et angimbento na sankaunaan a de-remote kontrol ya eroplano, ya inalig day abilidad na seagull a mapmaples a manliberliber, manpalasur tan mamaatagey.”12
Sarasarag na saray seagull so maneksibisyon ed ere diad pangikakkampay da ed payak da manlapud siko tan takeb. Kinopya iyan desinyo ed “samay 24 pulgada ya sankaunaan ya [de-remote kontrol ya] eroplano, a walaan na motor a mangokontrol ed saray metal a mamapagalaw ed payak to,” so kuan ni na magasin a New Scientist. Lapud makapadinayew a desinyo na sarayan payak, sarasarag na sayan melag ya eroplano so manliberliber tan makadalan ed nanleleetan na ataragey a bilding. Walaray militar ya interesadon maong a makaimbento na eroplanon magmainomay ya imaneobra, pian usaren dan pananap na kemikal odino biolohikal iran armas diad angkakabaleg a syudad.
Pangalig ed Bikking na Seagull
Anggano akaalagey ed yelo so seagull, ag-itan nakeketel. Panon ton napansiasiansiay petang ed laman to? Say sakey a rason et say makapakelkelaw a desinyon walad ayayep ya manaayam ed ambetel iran pasen. Say tawag ed satan et countercurrent heat exchanger.
Anto itan? Pian natalosan tayo, imadyin mo pay sanabay a tubo, samay sakey et onaagus so ampetang a danum, tan diad samay sakey et ambetel a danum. No parehon paleksab so agus na ampetang tan ambetel a danum, agtanto napapetang na ampetang a danum imay ambetel a danum. Balet, no mandumaay direksion na agus da, ngalngali siento porsienton napapetang na ampetang a danum imay ambetel a danum.
Legan ya akaalagey ed yelo so seagull, papetangen na heat exchanger diad bikking to so dala ya nanlapud ambetel a sali to. Lapud heat exchanger et mansiasiansia so petang ed laman to, tan agnaketel so sali to. Sayan desinyo et indeskribe nen Arthur P. Fraas, sakey a mechanical tan aeronautical engineer, bilang “sakey ed saray sankaepektiboan ya heat exchanger a makapapawil na petang.”13 Talagan makapadinayew iyan desinyo kanian kinopya iya na saray enhinyero.
Siopay Makanepegan na Dayew?
Say National Aeronautics and Space Administration et mangiimbentoy robot a dakel so sali to tan say panangakar to et singa alakdan. Ontan met, saray inhenyero ed Finland et akaimbento na traktor ya anemiray sali to a singa higanten insekto ya makalakalab. Wala met iray researcher a nandesinyo na abel a walaay angkekelag a tupi ya onlukas tan onkaput a singa pinecone. Satan ya abel et man-adjust ed temperatura na laman na angisulong. Wala met so kompanyan managgaway kotse a mangaalig ed desinyo na anlemew tan maples a boxfish. Tan aaralen met na arum a researcher so shock absorber na shell na abalone, pian makapanggawa ira na mas anlemew balet ta mas malet iran materyal ya onkanan proteksion.
Dakel so mararakep ya ideya ed kaliberliber tayo, kanian nanggawa iray researcher na database a ditan akalista so nilibon nanduruman desinyo na tantanaman tan ayayep. Ditan et makapan-search iray sientista na saray “solusyon sano walaray problema da ed panagdesinyo,” so kuan na The Economist. Saray desinyo a walad sayan database et tatawagen a biological patent. Say sakey a patent et iiter ed too odino kompanya a legal ya angirehistro ed balon ideya odino imbension. Oniay inkuan na The Economist nipaakar ed sayan database: “Lapud say tawag na saray researcher ed saray marakdakep a disenyon inalig ed tantanaman tan ayayep et ‘biological patent’, singa da ibabagan say talagan akanggawa na patent et sarayan mabilay a bengatla.”14
Panon a linmesa irayana marakdakep a desinyo? Ibabaga na dakel a researcher a saratan et lapu labat kuno ed minilyon a taon a pinalpalaranan ya ebolusyon. Duma balet so opinyon na arum a researcher. Oniay insulat na microbiologist a si Michael J. Behe diad The New York Times, Pebrero 7, 2005: “Say mapatpatnag ya desinyo [ed tanaman tan ayayep] et paneknek na sayan simpli tan makakombinsen argumento: no say itsura, kakaakar tan pan-kwak to et singa pato, tan anggapo met so malet ya ebidensyan aliwa itan a pato, no ontan sirin, seguradon pato itan.” Antoy konklusyon nen Behe? “Aliwan daput no mapatpatnag so inkadesinyo et ibaliwala tayo la itan.”15
Seguradon say nandesinyo na payak na eroplanon mas liktar tan mas marakep so inkagawa to et makanepegan a bidbiren lapud satan. Tan ontan met ed samay angimbento na mas komportablen abel odino samay nanggawa na luluganan a mas marakep so andar to. Diad tua, no say sakey a kompanya et aligen toy desinyo na arum balet ta agto bidbiren so nanlapuay desinyo, ipapasen itan a sakey ya krimen.
Nonot mo pa: Samsamet labat so naalig na saray de-aral ya researcher ed saray desinyo ed kaliberliber pian nasolusyonan iray mairap a problema’d panagdesinyo. Balet, ibabaga na arum a saray makapadinayew tan orihinal a desinyo et lapu kuno ed magulon proseso na ebolusyon. Anto ey, panisiaan mo itan? No walay intelihentin nandesinyo ed samay inalig labat, samay angaligan ey? Parad sika, siopay nepeg a narayew, say sakey a managbangat odino say estudyante ton angalig labat ed saray desinyo to?
Makatunongan a Konklusyon
Sanen naamtaan na dakel a totoo iray paneknek na inkadesinyo na palsa, mipakna met la ra ed samay inkuan nen Pablo a walad Biblia: “Saray agnanengneng a kualidad [na Dios] et sankanengneng manlapud impamalsa ed mundo a manpatuloy, lapud natebek iratan ed panamegley na saray pinalsa, anggan say andi-anggaan a pakapanyari tan inka-Dios to.”


text:
2017 Serbisyon Taon ya Report na Saray Tasi nen Jehova ed Interon Mundo
Nengnengen so detalye na panagpulong a kimey na Saray Tasi nen Jehova ed interon mundo manlapud Setyembre 2016 anggad Agosto 2017.
Kabuoan ya Bilang ed 2017
Nanengneng ed sayan tinaon a report so impansagpot na Saray Tasi nen Jehova tan say impangusar da ed kaykayarian da parad panagpulong a kimey diad interon mundo.
2017 ya Report na Saray Bansa tan Teritorya
Kaibad sayan report so karakel na membro, abautismoan, inmatendi ed Memoryal, tan arum ni.